qundao/data-zh-poetry huggingface dataset:
戊子诞日承西麓汪侍讲以诗相庆次韵·其二
作者：区越
朝代：明

老守皤皤六十秋，寿杯重上谢公楼。云开古刹浮图见，日溜寒杉野马游。双鲤何来新贯柳，百壶谁送远移舟。穷檐岁晚多憔悴，惭愧诸公七字讴。
挽同年容庵黄正郎
作者：区越
朝代：明

宿草龙山已满茔，死生交义最关情。翻思一束生刍奠，恨不当年与泪倾。公道有时遭物议，春秋直笔采贤名。九原可作谁为力，赖是通家世讲明。
新春晓行返潮连旧居
作者：区越
朝代：明

江流汲汲溯归船，人与春回又隔年。曲径雨多泥滑屐，破阶蛩去藓连钱。风和柳岸莺初啭，露重南山豹尚眠。万念此时消不尽，复从农圃问桑田。
新春饮汤涧松宅
作者：区越
朝代：明

莫问今年与去年，此身老健即神仙。芳辰美景须行乐，野蔌山殽不费钱。每放高怀中酒后，休将閒话向人前。白头底用修边幅，花下相逢共醉眠。
新筑和同社诸君子
作者：区越
朝代：明

竹径轩窗豁，松关院落深。小窝风月满，应适暮年心。
新覆重茅诸君子以诗酒相贺赋谢
作者：区越
朝代：明

暂覆重茅傍竹阴，焉知来者不如今。百年事外机尤浅，二亩城中分过深。绀碧数蛙衰老药，琼瑶满壁故人心。梧桐种得留栖凤，纵有高枝不作琴。垣竹多年亘绿阴，索绹无力到如今。路连官署门偏静，石断溪桥水自深。野鸟和歌元有韵，闲云伴宿本无心。吾庐亦是柴桑否，五柳扶疏一素琴。
新覆重茅诸君子以诗酒相贺赋谢·其一
作者：区越
朝代：明

暂覆重茅傍竹阴，焉知来者不如今。百年事外机尤浅，二亩城中分过深。绀碧数蛙衰老药，琼瑶满壁故人心。梧桐种得留栖凤，纵有高枝不作琴。
新覆重茅诸君子以诗酒相贺赋谢·其二
作者：区越
朝代：明

垣竹多年亘绿阴，索绹无力到如今。路连官署门偏静，石断溪桥水自深。野鸟和歌元有韵，闲云伴宿本无心。吾庐亦是柴桑否，五柳扶疏一素琴。
施国泽中季举子索诗
作者：区越
朝代：明

灵椿硕茂桂标枝，举子中年岂谓迟。坡老欲为汤饼客，商瞿真有丈夫儿。复阳应节春无限，积善之家信有期。闻说试啼果英物，犀钱休厌乐相嘻。
春宵夜雨
作者：区越
朝代：明

霏霏寒雨飒春声，岂谓三农候暖耕。菲薄无能归旧业，髦猊何限寄新城。一山蛇豕非勍敌，两道貔貅已肃兵。定有丈人来领略，共回桑梓过浮生。
春日偶成
作者：区越
朝代：明

编篱护竹竹成林，天与闲门养翠阴。花鸟不妨春索寞，江山应笑老侵寻。分秧谷雨非无地，种菊清明便有心。白首尚关农圃在，依依长在望甘霖。
春日同兵宪何小洛游圭峰
作者：区越
朝代：明

双鞋踏落万重云，未到山颠觉爽神。俯视鸿蒙真出世，遍游岩谷尽生春。旧山门掩新行殿，白鹤花垂紫领巾。今古只凭诗酒乐，舞雩何处断清尘。
春日山居书事
作者：区越
朝代：明

依岩结屋也栽松，岚气朝来湿翠峰。到耳莺声犹恰恰，出门牛迹已重重。风篁箨落残新粉，战蚁酣还觅故封。春雨春潮春水漫，春江谁共理春蓬。
春日旅邸
作者：区越
朝代：明

野鸭随家鸭，南枝似北枝。溪山为客伴，触景便成诗。
春日杂咏
作者：区越
朝代：明

贫老无钱付酒家，出门时事又如麻。北郊武练鸣金鼓，南陌傩幡翳日华。江圃恶风悲橘柚，山田久旱泣笳瓜。儿童小院驱黄雀，啄落馀甘未落花。
春末梅柳方盛有感
作者：区越
朝代：明

烟雨江梅尚带青，桃花烂漫柳轻盈。眼看百物趋时变，谁谓东风不世情。青海生全多富老，朝歌荡涤有虞生。溪山何处堪行乐，布谷劳劳且劝耕。
春行
作者：区越
朝代：明

野塘冰半解，林薄路新除。行望荒郊外，寒风拂隼旟。隐见安山猎，纵横角庙渔。田家多准备，谷雨试新锄。
春行·其一
作者：区越
朝代：明

野塘冰半解，林薄路新除。行望荒郊外，寒风拂隼旟。
春行·其二
作者：区越
朝代：明

隐见安山猎，纵横角庙渔。田家多准备，谷雨试新锄。
春郊书事
作者：区越
朝代：明

暮叩禅门僧落落，早行江北路漫漫。草根已茁灵坤暖，霜雪犹铺旷野寒。年事又随忙里过，此心那得静中安。龙溪一曲春堪老，南望归心已万端。
昭庆寺遇雨次顾方伯韵
作者：区越
朝代：明

天瓢翻泻势悬波，下界流云掩翠阿。一味新凉真偶尔，数家残照问如何。阴崖尚有东山屐，老树重闻子美歌。莫遣滂沱偏入夜，紫房香片恐无多。
暇日书怀
作者：区越
朝代：明

哦诗拈近体，采酒压新刍。老得身闲处，何须分外求。
暮春
作者：区越
朝代：明

寻真谁到百花源，欲把韶光一手援。晓露湿枝低压帽，午风吹絮乱粘尊。休听蜀魄千声怨，为问姚黄几色存。点也不知谈乐事，杏坛终古独含恩。
暮春小酌郊亭有赋
作者：区越
朝代：明

绿护长柯日月深，小亭春晚得幽林。花边莫去萧萧艾，菊外姑留滴滴金。老瓦盆中清白酒，羲皇世上有无心。东风且置南窗枕，客主谈论尽古今。
暮春林见山招饮次韵
作者：区越
朝代：明

山中无一事，清赏故相珍。剥笋露苍玉，研茶飞翠尘。时敲繁吹息，酒酿百花醇。白发谁宾主，高歌尽醉人。
曾丈鹤林自充金回随即别去用韵呈寄
作者：区越
朝代：明

海外重寻旧钓台，海涛千里一帆开。寰瀛属望勤飞动，鱼鸟相亲易往来。标格自堪规末俗，羽翰谁敢议纤埃。不知何日停征棹，同赋圭峰陟磴苔。
曾鹤林丈拿舟远访信宿言旋诗以留之
作者：区越
朝代：明

柳渡逍遥发棹歌，东山迢递远相过。久离城市书邮少，一到松关话柄多。秋入群峰皆苍莽，老于时事懒奔波。重阳不久留君住，犹有篱前菊数科。
曾鹤林以春晴诗投寄奉和
作者：区越
朝代：明

风光欲动暖初开，万井熙然春意回。寒雨催将残腊尽，篱门送入好春来。占年粘米呈丰兆，步屐田家有好怀。城市爱闲闲未得，百花丛里谩庭台。兰陵小盎候春开，笑饮仙丹一面回。野水到门唯绿绕，山人得句放瓢来。先时霂霢资神力，此日晴明惬老怀。正赖皇明调玉烛，万方熙皞乐春台。
曾鹤林以春晴诗投寄奉和·其一
作者：区越
朝代：明

风光欲动暖初开，万井熙然春意回。寒雨催将残腊尽，篱门送入好春来。占年粘米呈丰兆，步屐田家有好怀。城市爱闲闲未得，百花丛里谩庭台。
曾鹤林以春晴诗投寄奉和·其二
作者：区越
朝代：明

兰陵小盎候春开，笑饮仙丹一面回。野水到门唯绿绕，山人得句放瓢来。先时霂霢资神力，此日晴明惬老怀。正赖皇明调玉烛，万方熙皞乐春台。
月窗
作者：区越
朝代：明

月映皎皎涵窗扉，中有高人缟布衣。恰尔万缘归澹寂，悠然千古到皇羲。天香影落心斋外，露鹤声闻夕照时。目断罗浮三五夜，岁寒心事更相依。
有怀何雩峰郡伯
作者：区越
朝代：明

扫除四壁净，寄我一身轻。扰扰能无事，休休信有亭。绕池行自适，听雨梦谁醒。不见雩峰月，闲云满翠屏。
李兵宪月山约游圭峰次韵
作者：区越
朝代：明

碧岭招寻外，苍崖感慨中。林峦清曙色，草木耀军容。台阁诗仙侣，云霞羽客踪。胜游殊未已，山寺忽鸣钟。
李别驾诞日召饮
作者：区越
朝代：明

老凭何物遣衰迟，美酒香茶最所思。正拟访君乘小艇，忽来邀我有新诗。当轩洒笔无凡鸟，冒雪寻花有好枝。西洛风流真有此，不妨传与别人知。
李前川别驾会饮次韵
作者：区越
朝代：明

明时轩冕亦非轻，川上鱼矶叠已成。老去行藏无别计，古来真率有同盟。葵榴入座春光满，风雨连宵暑气清。花下谩劳歌管拂，白头无复少年情。
李前川诞日见召和韵
作者：区越
朝代：明

精木何曾费曝蒸，诗翁仙骨自冰清。风流自觉闲身乐，老大休嫌白发生。天宇望高云物尽，渔歌声近海潮平。秋光满眼堪乘兴，并入翁家念九英。
李前川邀饮次韵
作者：区越
朝代：明

重衾无柰北风凉，暴背西窗候晓阳。阶下忍看嘉菊瘦，水边谁探早梅芳。蹇驴踏雪寒应甚，玉洞烧丹暖倍常。东老调高须属和，欲排冬霸见春王。小园秋去更凄凉，十月重阴尽剥阳。东道烘炉登暖阁，北风吹雪散琼芳。附炎背冷何须较，对酒当歌却有常。且共醉乡寻嵇阮，勿烦骚社觅卢王。
李前川邀饮次韵·其一
作者：区越
朝代：明

重衾无柰北风凉，暴背西窗候晓阳。阶下忍看嘉菊瘦，水边谁探早梅芳。蹇驴踏雪寒应甚，玉洞烧丹暖倍常。东老调高须属和，欲排冬霸见春王。
李前川邀饮次韵·其二
作者：区越
朝代：明

小园秋去更凄凉，十月重阴尽剥阳。东道烘炉登暖阁，北风吹雪散琼芳。附炎背冷何须较，对酒当歌却有常。且共醉乡寻嵇阮，勿烦骚社觅卢王。
李紫崖约赏中秋
作者：区越
朝代：明

紫崖招饮何匆匆，白酒黄鸡早作东。正爱小楼多夜月，肯嫌衰鬓着秋风。衣冠座列高朋满，兰蕙香催老兴浓。行酒赋诗休怪讶，习池曾许醉山翁。
李紫崖邀玩芙蓉
作者：区越
朝代：明

欲采芙蓉未涉江，梧桐日夜老秋霜。白头许我同攀赏，青眼还谁共趁狂。拂石临流清玉轸，挥毫对客洒龙香。看花不断游人路，金粟将舒月渐光。
李铁谷诞庆次韵
作者：区越
朝代：明

一丛春锁一丛春，兴到江园赏自频。醉插山花从客笑，老凭杯酒道吾真。一川云锦收应尽，四面风光看取匀。今日庆筵多丽句，等閒拈弄莫相珍。
李铁谷赋梅花索和
作者：区越
朝代：明

与君相见本难期，信是人间第一枝。子半天心真点出，春来花草谩争奇。欲从雪后穷千状，故就泉头叠一池。酒熟遍邀林处士，只应无地著新诗。
李铁谷预约九日游圭峰
作者：区越
朝代：明

九日相邀尚隔旬，芙蓉霜老菊霜新。玉台佛阁堪乘兴，绿护仙屏久待人。古塔攲依松几树，澄潭瘦影鹤千春。寻诗亦恐无新句，岁岁来游按旧辰。
杭守刘年兄招游吴山诸寺观既归追思正德丁卯同年诸公任浙者多赴事场屋相别于此迨今十有六年矣偶复经过惟刘兄任郡事其馀迁转不一而顾张倪三君俱已物故可惜也因感赋二律呈谢刘郡伯
作者：区越
朝代：明

看花共别三茅观，再到吴山十二年。独喜刘郎来作主，共悲圆泽已成仙。江山几许烦招手，风月寻常欲上肩。对酒当歌须尽醉，明朝客路又三千。梦里吴江过几年，重来佳景只依然。满楼翠色千门柳，四座香风绕郭莲。放鹤出山烟浩荡，采菱归渡月婵娟。遨头太守鸦如鬓，不是馀杭旧乐天。
杭守刘年兄招游吴山诸寺观既归追思正德丁卯同年诸公任浙者多赴事场屋相别于此迨今十有六年矣偶复经过惟刘兄任郡事其馀迁转不一而顾张倪三君俱已物故可惜也因感赋二律呈谢刘郡伯·其一
作者：区越
朝代：明
体裁：七言律诗

看花共别三茅观，再到吴山十二年。独喜刘郎来作主，共悲圆泽已成仙。江山几许烦招手，风月寻常欲上肩。对酒当歌须尽醉，明朝客路又三千。
杭守刘年兄招游吴山诸寺观既归追思正德丁卯同年诸公任浙者多赴事场屋相别于此迨今十有六年矣偶复经过惟刘兄任郡事其馀迁转不一而顾张倪三君俱已物故可惜也因感赋二律呈谢刘郡伯·其二
作者：区越
朝代：明

梦里吴江过几年，重来佳景只依然。满楼翠色千门柳，四座香风绕郭莲。放鹤出山烟浩荡，采菱归渡月婵娟。遨头太守鸦如鬓，不是馀杭旧乐天。
枕上卒成口号寄远甥曾大尹
作者：区越
朝代：明

江湖廊庙本相关，白首归来两梦闲。和靖北堂知善养，辽阳仙骨已还山。身名共隐无三窟，风雨归来惜万间。宛洛风尘莫回顾，商家庸见五开颜。交游四海信犹悭，今日方知获上难。带月披星曾自量，道方时险故应还。八重到了终伤臂，列鼎嗟来也厚颜。水北水南花竹秀，更除要地艺湘兰。
枕上卒成口号寄远甥曾大尹·其一
作者：区越
朝代：明

江湖廊庙本相关，白首归来两梦闲。和靖北堂知善养，辽阳仙骨已还山。身名共隐无三窟，风雨归来惜万间。宛洛风尘莫回顾，商家庸见五开颜。
枕上卒成口号寄远甥曾大尹·其二
作者：区越
朝代：明

交游四海信犹悭，今日方知获上难。带月披星曾自量，道方时险故应还。八重到了终伤臂，列鼎嗟来也厚颜。水北水南花竹秀，更除要地艺湘兰。
林司训见召次韵
作者：区越
朝代：明

箬笠朝朝共顶天，凭高著眼见媸妍。始知西汉冥鸿翼，未结扬州老鹤缘。蜂背幽兰真致主，马衔秋草尚思边。闲来万事心灰尽，不信风吹烬又燃。高谈四座耳同倾，风味无如此曲生。怀抱自开还自放，秋光谁送又谁迎。衣冠敢谓非名教，草木何知也世情。闻说二裘开蒋径，欣欣兰菊向秋荣。
林司训见召次韵·其一
作者：区越
朝代：明

箬笠朝朝共顶天，凭高著眼见媸妍。始知西汉冥鸿翼，未结扬州老鹤缘。蜂背幽兰真致主，马衔秋草尚思边。闲来万事心灰尽，不信风吹烬又燃。
林司训见召次韵·其二
作者：区越
朝代：明

高谈四座耳同倾，风味无如此曲生。怀抱自开还自放，秋光谁送又谁迎。衣冠敢谓非名教，草木何知也世情。闻说二裘开蒋径，欣欣兰菊向秋荣。
林见山召游大云山寺
作者：区越
朝代：明

一春行欲遍名山，春尽无诗却腼颜。好借光阴诗卷里，为传心事翠微间。人于晚节尤多事，老解清游不等閒。今日七贤同此过，山人先为扫松关。
林见山司训梦兰之庆
作者：区越
朝代：明

香扑帘帏晓梦惺，碧兰分雨秀门庭。云连金紫有遗泽，山近圭峰知胤灵。外氏起家依络秀，潜夫著论表宁馨。他年智慧超流辈，始信松斋藻鉴明。
林见山自寿次韵
作者：区越
朝代：明

见山标格本清真，酒兴诗怀两出尘。事外延缘方外士，闲中联属社中人。未须东海量深浅，且共南山迭主宾。青鸟忽传王母降，独将桃实荐公辰。得处衡茅任养真，悟来方脱网罗尘。洛中谈寿多鲐背，莲社参诗有醉人。樱粟助吟花老眼，琵琶荐饮果嘉宾。五千言里雌雄定，浮世无劳问甲辰。
林见山自寿次韵·其一
作者：区越
朝代：明

见山标格本清真，酒兴诗怀两出尘。事外延缘方外士，闲中联属社中人。未须东海量深浅，且共南山迭主宾。青鸟忽传王母降，独将桃实荐公辰。
林见山自寿次韵·其二
作者：区越
朝代：明

得处衡茅任养真，悟来方脱网罗尘。洛中谈寿多鲐背，莲社参诗有醉人。樱粟助吟花老眼，琵琶荐饮果嘉宾。五千言里雌雄定，浮世无劳问甲辰。
林见山诞日自寿索和
作者：区越
朝代：明

橘柚花开香满轩，青春不用数流年。杯觞聚会无多处，云水逍遥有几仙。一笑一谈还旧态，醉吟醉和漫新篇。见山爱客情良厚，内议疏狂恐未然。几片飞红坠碧轩，社公凭雨报丰年。当时但觅治聋酒，今日偏思宰肉贤。东郭寻芳愁敝履，西郊召饮喜新篇。春光浩荡难量度，遥望山花晚更然。
林见山诞日自寿索和·其一
作者：区越
朝代：明

橘柚花开香满轩，青春不用数流年。杯觞聚会无多处，云水逍遥有几仙。一笑一谈还旧态，醉吟醉和漫新篇。见山爱客情良厚，内议疏狂恐未然。
林见山诞日自寿索和·其二
作者：区越
朝代：明

几片飞红坠碧轩，社公凭雨报丰年。当时但觅治聋酒，今日偏思宰肉贤。东郭寻芳愁敝履，西郊召饮喜新篇。春光浩荡难量度，遥望山花晚更然。
林见山预约季春六日嘉会过期召柬不至应有故也诗以问之
作者：区越
朝代：明

许共群贤白玉卮，好怀长记莫春时。右军老自图修禊，点也狂谁伴浴沂。瑞露可珍千日酒，幽禽细和满屏诗。见山何处寻芳去，傍柳随花又属疑。
樵
作者：区越
朝代：明

石梁高跨古松关，千载惟消一局闲。此老定通仙著在，如何柯烂不知还。
次何雩峰运使水患诗韵
作者：区越
朝代：明

垫湿愁看瓦上松，移居无力向东峰。漏天不补雨连月，压岭欲颓云万重。稻陇鱼龙争穴窟，橘林奴隶没侯封。老农家具饥难卖，折柄长镵破斗蓬。
次和玉泉登高韵
作者：区越
朝代：明

五株葱郁淩霜老，万里联翩接汉回。黄菊径边开正好，白衣云外望应来。更无羽客谈丹灶，犹有残僧扫玉台。何限门前车马客，风光同醉不同杯。
次李铁谷召会韵
作者：区越
朝代：明

疏通渠曲引泉源，灌药多年药满园。岁晚只寻松竹去，冷风寒日影翩翻。山简寻诗出汉源，习家池馆李家园。清音四起丹林动，白鸟群飞绿浪翻。花来劝饮何源源，醉倒不知何处园。莫问解醒多少在，刘郎当日口澜翻。先春粟粒瀹寒源，占断风光共一园。歌竟玉川归未得，巅崖空见两旗翻。
次李铁谷召会韵·其一
作者：区越
朝代：明

疏通渠曲引泉源，灌药多年药满园。岁晚只寻松竹去，冷风寒日影翩翻。
次李铁谷召会韵·其三
作者：区越
朝代：明

花来劝饮何源源，醉倒不知何处园。莫问解醒多少在，刘郎当日口澜翻。
次李铁谷召会韵·其二
作者：区越
朝代：明

山简寻诗出汉源，习家池馆李家园。清音四起丹林动，白鸟群飞绿浪翻。
次李铁谷召会韵·其四
作者：区越
朝代：明

先春粟粒瀹寒源，占断风光共一园。歌竟玉川归未得，巅崖空见两旗翻。
次汤涧松招饮韵
作者：区越
朝代：明

雨中耽睡起常迟，节过晴来未有诗。凉露不妨团菊朵，冷香犹解袭人衣。酒翻老盎金蕉叶，歌放新声古竹枝。旬日唤回重九梦，龙山元不负佳期。
次许南溟赏花韵
作者：区越
朝代：明

看花须及未开时，莫待离披一片飞。宿雨欲匀新步障，晓风还展最高枝。谁家桃李园开宴，昨夜池塘梦有诗。九十风光催著眼，芳春那肯负佳期。床头旧酿不轻开，应道寻芳有客来。白首浩歌殊率尔，青春作伴亦宜哉。一春花柳初披岸，万顷蒲萄正泼醅。坐对南溟共舒啸，独骞神爽向蓬莱。
次许南溟赏花韵·其一
作者：区越
朝代：明

看花须及未开时，莫待离披一片飞。宿雨欲匀新步障，晓风还展最高枝。谁家桃李园开宴，昨夜池塘梦有诗。九十风光催著眼，芳春那肯负佳期。
次许南溟赏花韵·其二
作者：区越
朝代：明

床头旧酿不轻开，应道寻芳有客来。白首浩歌殊率尔，青春作伴亦宜哉。一春花柳初披岸，万顷蒲萄正泼醅。坐对南溟共舒啸，独骞神爽向蓬莱。
次邓西野韵
作者：区越
朝代：明

荆州霜橘满，韦曲故交稀。且共妻孥乐，同过耆老时。新编临雪袂，旧帙拂霞披。拜舞尧天下，高歌击壤诗。
次钟粤江见寄
作者：区越
朝代：明

暖云开阖也无时，古木相摎尽好枝。触目忽寻诗不见，出门谁报鹤先知。溪山小影真堪画，贤达当年事可追。东老兴浓宾易醉，听歌犹恐和歌迟。
次韵刘毅斋宪长观潮
作者：区越
朝代：明

潮候群山至，棋多出妙弹。更应望云物，正尔节游观。海啸冰山立，天垂玉局宽。兴馀归路远，萧飒暮江寒。
次韵杨西屿少参徐兖道中即事
作者：区越
朝代：明

远客何嫌一问津，津头不是偶耕人。北徐太守刀盘兽，东郡诸侯玉刻麟。明月就予分半席，好风藉尔作南邻。亦缘世路从迟算，赢得逍遥泗水滨。
次韵莫锦衣见月有怀
作者：区越
朝代：明

杖策寻丹壑，郊原正雨馀。老怀时自适，人事故相须。见月多佳句，邀凉不下除。白头长念我，还缉泮西庐。
正月十七日风雨至二十日始见日色
作者：区越
朝代：明

朔风吹雨来溟溟，岂为元宵须送灯。百草定知寒不茁，三辰愁向暗中行。梳头暖阁还呼炭，烧叶茶炉尚带冰。今日微阳弄光采，时来曝背近檐楹。
江上遇程总戎和莫玉泉韵
作者：区越
朝代：明

江上相逢值晚秋，留侯亦是旧儒流。久思黄石当年履，知伴赤松何处游。锁钥望归天北角，戡黎力尽海西头。天涯岁晚同杯酒，满目风尘起百忧。
江门对月次明府何善山韵
作者：区越
朝代：明

楚云新月正推篷，吟对庐山第一峰。几处惊波鲂入钓，一声撩梦鹤横空。心关闾井行应遍，春老烟花兴未慵。操割有馀骚思远，秋风亭上扣巴东。
汤九山年七十矣诗来悔进德修业之迟和答
作者：区越
朝代：明

青云路远圣门深，六籍朝昏未绝吟。分付何曾赊日晷，送迎只许到榕阴。梁公较老能高第，卫武馀生未息心。合一甘泉有高论，几人能解领馀音。
汤外史新居落成
作者：区越
朝代：明

碧轩华馆任高年，不放纤埃到几筵。对奕可同商岭皓，开樽时有竹林贤。四空云物真屏障，一味清虚岂释仙。何限诗情拈未出，客来须助酒家钱。
汤外翰社会次韵
作者：区越
朝代：明

方筇八十未扶公，问柳寻花日正中。猿鹤品流应自别，芝兰气味许谁同。睢阳赋后诗名在，栗里归来酒兴浓。今古再逢真率会，主盟端合谢贤东。
汤涧松季子优选游泮
作者：区越
朝代：明

一箭穿杨便出奇，淩云志气可前知。喜闻宪府垂青眼，不负当年羡白眉。翊世共期天下事，发身多是少年时。蓝衫舞趁春风暖，共乐堂前昼锦衣。
汤涧松诞日
作者：区越
朝代：明

清歌振响舞胜衣，八十年过又八时。竹径幽禽迎贺客，莎阶贤辈立琼枝。商今榷古通时论，叠韵翻声近体诗。同向闲庭看佳菊，悠然相与傲东篱。酒熟行间便酒筵，何如诸老共花前。风轩有兴还邀客，嘉会难逢肯吝钱。懒服苓参方外士，不离诗酒地行仙。元神共等乾坤老，莫问今年是去年。
汤涧松诞日·其一
作者：区越
朝代：明

清歌振响舞胜衣，八十年过又八时。竹径幽禽迎贺客，莎阶贤辈立琼枝。商今榷古通时论，叠韵翻声近体诗。同向闲庭看佳菊，悠然相与傲东篱。
汤涧松诞日·其二
作者：区越
朝代：明

酒熟行间便酒筵，何如诸老共花前。风轩有兴还邀客，嘉会难逢肯吝钱。懒服苓参方外士，不离诗酒地行仙。元神共等乾坤老，莫问今年是去年。
汤涧松诞日次韵
作者：区越
朝代：明

半酣画里看芙蓉，仿佛西湖二月中。冷蕊疏枝无处觅，安排杖履又随公。白社非陶社未光，可堪长笛怨山阳。多君弄置当年调，留得横斜满树香。
汤涧松诞日次韵·其一
作者：区越
朝代：明

半酣画里看芙蓉，仿佛西湖二月中。冷蕊疏枝无处觅，安排杖履又随公。
汤涧松诞日次韵·其二
作者：区越
朝代：明

白社非陶社未光，可堪长笛怨山阳。多君弄置当年调，留得横斜满树香。
汤涧松钟海月二公舟中手谈
作者：区越
朝代：明

输赢论世局，消长看潮航。何日梅花句，同公赋草堂。
汤郡博见召口号
作者：区越
朝代：明

笑谈真率古遗风，松偃清沟翠黛浓。更扫竹床从坐卧，不妨烟雾重朦胧。藏阄兴饮谁为客，击钵催诗自恼公。似见龙钟应笑倒，岂知仙老解还童。
浙中忆诸弟
作者：区越
朝代：明

望远吴天雁，情深谷口阴。扁舟殊自滞，还负子猷心。
添孙和亲家何太守
作者：区越
朝代：明

姜酒相将过晚凉，外孙得报外公乡。门楣重有悬弧庆，歌舞先从若祖狂。水会三江龙有种，天开五色凤应翔。即看昆玉攀仙桂，代见何家展国璋。
清所李山人舟中话旧
作者：区越
朝代：明

倾盖那忘念，虚舟可共移。山河归指点，同诵昔年诗。
清明
作者：区越
朝代：明

梦回洛社谁倾盖，独乐园门懒亦开。莺蝶不禁春共醉，笙歌犹自日相催。风光次第新开冻，烟雨青黄渐熟梅。我有龙山千载恨，直应挥泪洒蒿莱。处处踏青寒食雨，家家送纸北邙坟。直饶蜡屐同安石，不辨流觞似右军。人莫度量春易暮，花应相笑乐难均。西方寇盗恣充斥，多少未招无主魂。
清明·其一
作者：区越
朝代：明

梦回洛社谁倾盖，独乐园门懒亦开。莺蝶不禁春共醉，笙歌犹自日相催。风光次第新开冻，烟雨青黄渐熟梅。我有龙山千载恨，直应挥泪洒蒿莱。
清明·其二
作者：区越
朝代：明

处处踏青寒食雨，家家送纸北邙坟。直饶蜡屐同安石，不辨流觞似右军。人莫度量春易暮，花应相笑乐难均。西方寇盗恣充斥，多少未招无主魂。
清江浦分司寄寄亭留题
作者：区越
朝代：明

几年湖海慕高名，也上人间寄寄亭。行与江云共来往，坐教春梦到分明。晴光恰转花交媚，野色方浓竹送青。翻忆小龙山下路，一湾蒲月过西屏。
清远道中
作者：区越
朝代：明

旁落诸山逼眼青，初秋慰我以新晴。宵征候月商船集，早市无鱼峡水清。星使恰逢笳鼓竞，山人薄致笋蔬登。君门万里行将到，芹曝区区只寸诚。
渔
作者：区越
朝代：明

名场势地苦奔波，一落沧江兴便多。误上富山眠钓石，旁求无奈故人何。
游苕山次秋浦王方伯韵兼呈万峰李参戎
作者：区越
朝代：明

酒经谈罢又茶经，兴落招提醉易醒。小憩不妨诸念息，重来惟记万松青。野云弄影倏时散，竹韵可人闲坐听。在处山林无案牍，老当投辖莫劳形。湖山巾舄我曾经，二十年来梦始醒。召伯甘棠留蔽芾，祭遵樽俎入丹青。清游笑我扪萝癖，归咏同君驻马听。抚景何嫌须鬓改，等閒天地亦忘形。
游苕山次秋浦王方伯韵兼呈万峰李参戎·其一
作者：区越
朝代：明

酒经谈罢又茶经，兴落招提醉易醒。小憩不妨诸念息，重来惟记万松青。野云弄影倏时散，竹韵可人闲坐听。在处山林无案牍，老当投辖莫劳形。
游苕山次秋浦王方伯韵兼呈万峰李参戎·其二
作者：区越
朝代：明

湖山巾舄我曾经，二十年来梦始醒。召伯甘棠留蔽芾，祭遵樽俎入丹青。清游笑我扪萝癖，归咏同君驻马听。抚景何嫌须鬓改，等閒天地亦忘形。
溪南
作者：区越
朝代：明

坐临流水日弹琴，转觉南溪水又深。阳鸟北来盘碛石，商飙西去入松林。山杯属客慵收钓，终日无鱼也称心。慎勿钓名名易钓，小溪堪着几浮沉。
溪行
作者：区越
朝代：明

笛远归渔急，芦轻扑酒飞。偶然云水趣，宁占白鸥矶。
滨行和韵奉答藩臬诸僚友
作者：区越
朝代：明

沙头酒尽我当还，又载茶炉送几湾。剑气旧曾看北斗，樗材何敢忘青山。生来本带渔樵相，老至才分梦觉关。青眼故人天上客，依依犹共惜黎斑。春晚相将客棹还，剑江西上一湾湾。即呼野鹤来高汉，并与闲云入旧山。岁费贫教栽橘实，君恩生许度梅关。壮游不及西屏路，雾雨何妨隐豹斑。贳酒章江送我还，翠屏西望大龙湾。竹枝细嚼多佳炙，梓里闲寻尽好山。鸳侣联翩归锁闼，鹤群生死在松关。荔枝芦橘难将寄，何限相思满目斑。
滨行和韵奉答藩臬诸僚友·其一
作者：区越
朝代：明

沙头酒尽我当还，又载茶炉送几湾。剑气旧曾看北斗，樗材何敢忘青山。生来本带渔樵相，老至才分梦觉关。青眼故人天上客，依依犹共惜黎斑。
滨行和韵奉答藩臬诸僚友·其三
作者：区越
朝代：明

贳酒章江送我还，翠屏西望大龙湾。竹枝细嚼多佳炙，梓里闲寻尽好山。鸳侣联翩归锁闼，鹤群生死在松关。荔枝芦橘难将寄，何限相思满目斑。
滨行和韵奉答藩臬诸僚友·其二
作者：区越
朝代：明

春晚相将客棹还，剑江西上一湾湾。即呼野鹤来高汉，并与闲云入旧山。岁费贫教栽橘实，君恩生许度梅关。壮游不及西屏路，雾雨何妨隐豹斑。
燕城元宵
作者：区越
朝代：明

南街灯影北街红，正月天和二月融。九野不霾星历历，五云长在月胧胧。稚儿火吐篱边菊，甲第鳌移海上峰。欲拂霜须逐年少，只应无力倩东风。长陌绮罗缘地湿，小楼歌管咽春融。此时见月何光霁，昨夜中天却澹胧。灯社醵盘批鲤甲，侠游赛饮落驼峰。南园匝夜喧如市，不逐疲癃度暖风。
燕城元宵·其一
作者：区越
朝代：明

南街灯影北街红，正月天和二月融。九野不霾星历历，五云长在月胧胧。稚儿火吐篱边菊，甲第鳌移海上峰。欲拂霜须逐年少，只应无力倩东风。
燕城元宵·其二
作者：区越
朝代：明

长陌绮罗缘地湿，小楼歌管咽春融。此时见月何光霁，昨夜中天却澹胧。灯社醵盘批鲤甲，侠游赛饮落驼峰。南园匝夜喧如市，不逐疲癃度暖风。
燕城早出南关有感
作者：区越
朝代：明

马渡南关天未明，远村咿哑有鸡声。带星讶我行偏早，枕石何人睡不醒。往事故应挥手去，好山端合出头争。诸峰晓望嶒崚起，不似屏西水月清。
燕城除夕呈同年方西樵学士
作者：区越
朝代：明

薄暮襟怀自觉孤，土炉谁共暖屠酥。未将爆竹催残腊，旋走银瓶趁市沽。掷赛厌于呼白闹，送穷聊只假文娱。太平天子劳机务，明日乘春一豫无。
爱泉
作者：区越
朝代：明

镜水波光清合道，兰亭觞咏字传文。人间泉石无常主，林下膏肓复见君。野色半湾猿啸月，松声两耳鹤巢云。此中神物能霖雨，谁为涓涓惜寸分。
爱石
作者：区越
朝代：明

寻常相见何须拜，酩酊归来但借眠。远涧水来寒漱玉，近山云起翠浮烟。平泉嗜味方成癖，谷老诗情妙入禅。长使间松并间竹，丈人知谢阮家贤。
牧
作者：区越
朝代：明

饲罢长堤饮上流，草长莎软百无忧。人间扣角真何事，属意王明便有求。
玉台夜坐
作者：区越
朝代：明

跏趺僧一榻，共坐了纷奔。诵说年来句，敲推月下文。松风飘磬寂，花雨点尊空。世事浮云外，些儿说未穷。
玉台夜坐·其一
作者：区越
朝代：明

跏趺僧一榻，共坐了纷奔。诵说年来句，敲推月下文。
玉台夜坐·其二
作者：区越
朝代：明

松风飘磬寂，花雨点尊空。世事浮云外，些儿说未穷。
王司训枉顾潮连敝居
作者：区越
朝代：明

客到江潭鹤报归，重茅此日任清辉。松声两耳古风韵，云锦一屏天杼机。野色遍看还处处，玄谈未了欲迟迟。山厨不怕无供给，风雨连年饱蕨薇。老鬓霜林一色皤，清商催动兴偏多。幽居自谓无人到，荒径谁知有客过。万里归来新版筑，几年流转笑蓬科。烦君故有篇章赠，属意精思费琢磨。
王司训枉顾潮连敝居·其一
作者：区越
朝代：明

客到江潭鹤报归，重茅此日任清辉。松声两耳古风韵，云锦一屏天杼机。野色遍看还处处，玄谈未了欲迟迟。山厨不怕无供给，风雨连年饱蕨薇。
王司训枉顾潮连敝居·其二
作者：区越
朝代：明

老鬓霜林一色皤，清商催动兴偏多。幽居自谓无人到，荒径谁知有客过。万里归来新版筑，几年流转笑蓬科。烦君故有篇章赠，属意精思费琢磨。
用前韵呈张别驾子文
作者：区越
朝代：明

水入吴松带两江，十年西浙几来航。松厅旧望归台使，麦陇馀荫见魏塘。古岸纾徐茭绕绿，客麾迢递柳分黄。双鱼早晚应相觅，定说零陵鬓愈苍。
用韵书事
作者：区越
朝代：明

少入桐乡爱，生还梓里珍。不堪犹避地，那得更清尘。旱暵春无泽，氤氲花未醇。忧劳空有念，无力报邦人。
用韵代柬寄阮伯载
作者：区越
朝代：明

山馆为君夜续灯，长吟秀句坐深更。久藏珠璧时呈焰，远籍风流代著名。庐阜蘼芜荒旧迹，江潭水月莅新盟。苍颜白发应相似，同照山杯恨未能。
用韵答廖梅南二守
作者：区越
朝代：明

春棹破江清，春山叠送迎。暮滩遗宿鹭，寒柳带迁莺。蓬鬓已含雪，尘冠未解缨。时和思赈贷，朝夕寸心萦。江流随去住，山寺减逢迎。浅绿空寻柳，轻黄未点莺。玄端春有服，忠静糸无缨。久欲从吾好，宁妨俗事萦。晚舟维管渡，田畯走相迎。仰羡投林鸟，卑窥止棘莺。忽闻歌野水，却念请长缨。天地无穷事，春来万虑萦。
用韵答廖梅南二守·其一
作者：区越
朝代：明

春棹破江清，春山叠送迎。暮滩遗宿鹭，寒柳带迁莺。蓬鬓已含雪，尘冠未解缨。时和思赈贷，朝夕寸心萦。
用韵答廖梅南二守·其三
作者：区越
朝代：明

晚舟维管渡，田畯走相迎。仰羡投林鸟，卑窥止棘莺。忽闻歌野水，却念请长缨。天地无穷事，春来万虑萦。
用韵答廖梅南二守·其二
作者：区越
朝代：明

江流随去住，山寺减逢迎。浅绿空寻柳，轻黄未点莺。玄端春有服，忠静糸无缨。久欲从吾好，宁妨俗事萦。
用韵答汤涧松
作者：区越
朝代：明

主人呼酒入花间，野客方舟向柳湾。潇散正多天与健，昂藏休尽鹤同寒。一种花须百种勤，看花须念养花人。闲门半掩东风面，九老同来正及辰。
用韵答汤涧松·其一
作者：区越
朝代：明

主人呼酒入花间，野客方舟向柳湾。潇散正多天与健，昂藏休尽鹤同寒。
用韵答汤涧松·其二
作者：区越
朝代：明

一种花须百种勤，看花须念养花人。闲门半掩东风面，九老同来正及辰。
留别杭城诸同年
作者：区越
朝代：明

十日住佳景，孰知非故乡。湖山遍踪迹，道路来篇章。惠爱谁将并，江湖念不忘。今朝临水别，同望大江长。
留别高春元
作者：区越
朝代：明

宾馆无鱼愧作东，诸孙蒙甚极劳公。试看小草多生意，更羡长松解敛容。再岁生徒非远别，趁时文字且专工。灵山北望无多路，相见何时豁两瞳。
病起指示诸侄
作者：区越
朝代：明

烟霞成旧垒，溟海笑浮卮。白发真谁伴，梅花瘦碧墀。
病起诸友以诗问答之
作者：区越
朝代：明

初伏投床直到秋，秋来百药饵方休。同袍问病垂怜甚，造物磨人不自由。酒为相如消渴病，诗同杜老解穷愁。风光逐我还如旧，共钓鲈鱼出水头。
病起诸友相访
作者：区越
朝代：明

幽居僻远无人到，病起荒凉有客过。路逼邻墙难系马，山当晴候易扪萝。津头小市鱼虾少，海上频年罟网多。小酌晚凉须半醉，共公携手看星河。
痛思先讳示弟
作者：区越
朝代：明

一掬终天恨，千年苦海深。蓼莪曾有句，宁了古人心。
登东楼次春元高文山韵
作者：区越
朝代：明

老檞吟风病叶飞，山楼登望四熹微。佳辰遇酒公须醉，屏曲可人谁共归。老圃秋香团玉露，晚田新鹤下晴晖。黄冠野服真随分，九日何人未授衣。
登圭峰次壁间韵
作者：区越
朝代：明

直上云山更莫疑，少年扶待老年迟。高峰上柱天无极，古木丛深路有岐。绿护瓶中频酌酒，礼星坛下一枰棋。商声调出松林外，歌咏同归落翠薇。
登高和李太守
作者：区越
朝代：明

遥闻天末表随阳，瀹茗泉头客滥觞。钝笔独无诗似画，诸公真有绣为肠。孙登坐石只长啸，王灿登楼何太伤。野菊欲令开顷刻，仙人谁为觅韩湘。秋山何处觅昌阳，沆瀣承来不满觞。寺借高闲消外障，琴休沈痾热中肠。山烟野鹤知难避，玉露寒松却未伤。坐对泉流有佳兴，不应宜濯又宜湘。
登高和李太守·其一
作者：区越
朝代：明

遥闻天末表随阳，瀹茗泉头客滥觞。钝笔独无诗似画，诸公真有绣为肠。孙登坐石只长啸，王灿登楼何太伤。野菊欲令开顷刻，仙人谁为觅韩湘。
登高和李太守·其二
作者：区越
朝代：明

秋山何处觅昌阳，沆瀣承来不满觞。寺借高闲消外障，琴休沈痾热中肠。山烟野鹤知难避，玉露寒松却未伤。坐对泉流有佳兴，不应宜濯又宜湘。
登高感事
作者：区越
朝代：明

凉风潇飒洒山阳，琴鹤同来意自长。四望高卑还卓绝，一流觞咏出寻常。风尘远岛嗟生事，兰桂空山感异香。抱病登台总乘兴，不应愁结杜公肠。
盎莲栽久叶茂而花不吐或谓清明后种然也因漫述以问种莲者取法云
作者：区越
朝代：明

盎莲节后种无花，生意偏饶叶竞奢。暑退碧筒还酌酒，客来清话亦供茶。那能蔽日从张盖，尚欲清尘岂染沙。水冷霜寒聊尔别，旧山松菊老生涯。
看柏次韵
作者：区越
朝代：明

苍翠亭亭傲雪枝，间桃间柳亦春猗。东风移入骚人宅，一日多于一日诗。盘球屈铁两三枝，松共苍苍竹共猗。写出从来真影子，蜀江惟有杜陵诗。
看柏次韵·其一
作者：区越
朝代：明

苍翠亭亭傲雪枝，间桃间柳亦春猗。东风移入骚人宅，一日多于一日诗。
看柏次韵·其二
作者：区越
朝代：明

盘球屈铁两三枝，松共苍苍竹共猗。写出从来真影子，蜀江惟有杜陵诗。
看花次韵
作者：区越
朝代：明

含情含态总新枝，每到名园便有诗。九十风光春未半，几回花下会英耆。觅句无成笑折枝，罚依金谷可饶诗。骚坛近日皆勍敌，白战何由再出奇。
看花次韵·其一
作者：区越
朝代：明

含情含态总新枝，每到名园便有诗。九十风光春未半，几回花下会英耆。
看花次韵·其二
作者：区越
朝代：明

觅句无成笑折枝，罚依金谷可饶诗。骚坛近日皆勍敌，白战何由再出奇。
看菊寄同社
作者：区越
朝代：明

风摇菊朵泛窗棂，也放寒香出户庭。楚客醒来餐不尽，陶潜归去种还生。春花岂得同开落，清赏无何几变更。折赠故人无驿使，天涯秋晚独关情。
看菊寄毅斋刘宪长
作者：区越
朝代：明

到日开三径，骚坛会九翁。数篇佳菊赋，应念赏心同。
督学退斋林公致祭令先翁西麓公于名宦祠承示佳章依韵奉和
作者：区越
朝代：明

庙木偏承晓露凉，孤高风韵自能长。人贤到处英灵在，情至感时怀抱伤。岂以佳城悲隔绝，信于明德奠馨香。试将名教权轻重，已为吾人布肾肠。
石榴初发
作者：区越
朝代：明

奚童浇灌海榴花，抱瓮工夫独未涯。春浅化生愁雨泽，冬来摧折尚槎牙。根荄暖动红绀发，茂密阴期霂霢加。待得蓐收包裹后，徐开玳瑁出丹砂。
社约和同会邓太守
作者：区越
朝代：明

日午潮来欲浸门，野桥西过拥高轩。东南可人自意味，真率雅会无寒暄。载籍漫劳三十乘，出关何用五千言。悬舆岁晚多佳兴，弄月嘲风但一尊。平原文学惜同门，誉望堂堂众所轩。乡里赋归惊老大，江山同色动寒暄。白莲社里多耆旧，近体诗中有格言。见说君家梅又发，小园何处更开尊。虞罗不置翟公门，解组尤多长者轩。蝶梦半酣醒晓漏，鹤衣犹湿曝朝暄。独誇长短三千句，未注汪洋十万言。老去再逢真率会，肯辞衰白共开尊。酒满清樽菊破霜，小春回首见秋光。并生兰畹餐英尽，移入松轩话柄长。韩潞衣冠倾洛社，皋夔黼黻绣虞裳。江山岁晚空蓑笠，谁画渔樵共一堂。槿榴十月不知霜，摇弄山光与水光。造物似留春色在，讴歌无那老怀长。琼浆曲士新开榼，云锦天孙为织裳。花下一觞还一咏，年年诸老共登堂。
社约和同会邓太守·其一
作者：区越
朝代：明

日午潮来欲浸门，野桥西过拥高轩。东南可人自意味，真率雅会无寒暄。载籍漫劳三十乘，出关何用五千言。悬舆岁晚多佳兴，弄月嘲风但一尊。
社约和同会邓太守·其三
作者：区越
朝代：明

虞罗不置翟公门，解组尤多长者轩。蝶梦半酣醒晓漏，鹤衣犹湿曝朝暄。独誇长短三千句，未注汪洋十万言。老去再逢真率会，肯辞衰白共开尊。
社约和同会邓太守·其二
作者：区越
朝代：明

平原文学惜同门，誉望堂堂众所轩。乡里赋归惊老大，江山同色动寒暄。白莲社里多耆旧，近体诗中有格言。见说君家梅又发，小园何处更开尊。
社约和同会邓太守·其五
作者：区越
朝代：明

槿榴十月不知霜，摇弄山光与水光。造物似留春色在，讴歌无那老怀长。琼浆曲士新开榼，云锦天孙为织裳。花下一觞还一咏，年年诸老共登堂。
社约和同会邓太守·其四
作者：区越
朝代：明

酒满清樽菊破霜，小春回首见秋光。并生兰畹餐英尽，移入松轩话柄长。韩潞衣冠倾洛社，皋夔黼黻绣虞裳。江山岁晚空蓑笠，谁画渔樵共一堂。
秋兴用唐人韵
作者：区越
朝代：明

锦花飘白榕叶青，云影天光水鉴明。吸木寒鸱霜翼健，嘶风名马雪蹄轻。渊明爱独忘忧物，子美诗多恋阙情。莫弄瑶琴向南涧，古松萧飒更秋声。
秋夜
作者：区越
朝代：明

鸡黍荐新酌，莼鲈添客尝。东园月已满，坐久不知凉。橘棋留未著，梅酒快先尝。野老心如澹，秋分夜倍凉。
秋夜·其一
作者：区越
朝代：明

鸡黍荐新酌，莼鲈添客尝。东园月已满，坐久不知凉。
秋夜·其二
作者：区越
朝代：明

橘棋留未著，梅酒快先尝。野老心如澹，秋分夜倍凉。
秋夜答友人
作者：区越
朝代：明

连旬多逸事，荷叶制新衣。不尽藤溪舫，兴来觉有时。
秋怀答王司训韵
作者：区越
朝代：明

壁峭云飞翠，林疏橘露金。境开浑自适，秋晚岂胜吟。
秋日写怀寄郑太守年丈
作者：区越
朝代：明

山歌野曲漫纷纭，清唱何人共一樽。岁月几般供老大，诗书长此累儿孙。神游八极扬州鹤，鹏化九天溟海鲲。病较寻君君亦病，竹窗趺坐掩闲门。
秋日怀旧寄同年陈天游京兆
作者：区越
朝代：明

坐爱松阴不记秋，孤云野鹤本悠悠。屡逢佳节多闲过，不是名山亦懒游。晚雨带寒侵鹤氅，海潮喧浪拍鱼舟。玉壶下望乾坤小，好共携壶最上头。
秋日登高用前韵
作者：区越
朝代：明

偶尔当年落帽风，后来戈戟日相攻。风流意致难量度，朱墨研磨自异同。天气朗清真物外，琴樽萧散亦闲中。黄云不是龙山饮，文学彬彬两病翁。
秋日答汤外史
作者：区越
朝代：明

松关不锁动经旬，雨后松阴爽气新。潇散最堪岩壑辈，风流难借市朝人。贫于酒舍忧偿债，老入花丛喜见春。三十六回无事日，不知良会苦多晨。
秋日观莲和陈大云韵
作者：区越
朝代：明

轩外濂溪朵，霜前靖节根。凭阑看紫萼，奇馥隔池闻。朝霞长染色，泥滓不淄根。秋好浑如夏，香清蝶许闻。
秋日观莲和陈大云韵·其一
作者：区越
朝代：明

轩外濂溪朵，霜前靖节根。凭阑看紫萼，奇馥隔池闻。
秋日观莲和陈大云韵·其二
作者：区越
朝代：明

朝霞长染色，泥滓不淄根。秋好浑如夏，香清蝶许闻。
秋日过钟抱素宅
作者：区越
朝代：明

稍就檐阴避午阳，蕙兰中暑亦姜黄。香风坐挹醒还醉，楚客归来闲似忙。重叠晚山天绘画，风流诗社客杯觞。登高正待茱萸老，且采芙蓉为制裳。放浪风前忽随簪，笑于狂叟不胜箴。自缘喜舞还教鹤，试学为渔懒曲针。老去酒徒多逸士，秋来诗兴动清砧。高才愧尔多高咏，浅量从吾只浅斟。
秋日过钟抱素宅·其一
作者：区越
朝代：明

稍就檐阴避午阳，蕙兰中暑亦姜黄。香风坐挹醒还醉，楚客归来闲似忙。重叠晚山天绘画，风流诗社客杯觞。登高正待茱萸老，且采芙蓉为制裳。
秋日过钟抱素宅·其二
作者：区越
朝代：明

放浪风前忽随簪，笑于狂叟不胜箴。自缘喜舞还教鹤，试学为渔懒曲针。老去酒徒多逸士，秋来诗兴动清砧。高才愧尔多高咏，浅量从吾只浅斟。
秋日过钟海月先祠杂兴
作者：区越
朝代：明

原田积潦稻成空，老釜扬尘灶息红。谁与贫人共年谷，层楼独见树高风。一上骚坛话未休，沾毫染翰岁将周。巫山巫峡多秋兴，杜老新诗字字愁。未将身世等虚舟，总是閒人也白头。骚客夜吟惊叶落，美人秋倦为花愁。太白诗成泣鬼神，鲍分俊逸庾清新。切磋斯道千年在，白首如公有几人。
秋日过钟海月先祠杂兴·其一
作者：区越
朝代：明

原田积潦稻成空，老釜扬尘灶息红。谁与贫人共年谷，层楼独见树高风。
秋日过钟海月先祠杂兴·其三
作者：区越
朝代：明

未将身世等虚舟，总是閒人也白头。骚客夜吟惊叶落，美人秋倦为花愁。
秋日过钟海月先祠杂兴·其二
作者：区越
朝代：明

一上骚坛话未休，沾毫染翰岁将周。巫山巫峡多秋兴，杜老新诗字字愁。
秋日过钟海月先祠杂兴·其四
作者：区越
朝代：明

太白诗成泣鬼神，鲍分俊逸庾清新。切磋斯道千年在，白首如公有几人。
秋日郊行和韵
作者：区越
朝代：明

胸次悠悠天界宽，秋郊游衍可能欢。礼星坛峻上梯石，阊阖风清下拂冠。禅宫冷落僧空老，山木萧森岁欲寒。塞北来鸿声断续，游人争得举头看。
秋日饮钟海月宅
作者：区越
朝代：明

黄冠野服际时昌，千仞争看老凤翔。商岭采芝歌调别，渭川栽竹钓竿长。山杯数举知公健，海月初生称夜良。为听玄谈归未得，野芳和露荐秋香。
秋杪
作者：区越
朝代：明

落寞经秋尽，蚕绵未着衣。酒狂诗欲发，已被菊花知。
秋饮通津宅
作者：区越
朝代：明

学古无期取信今，买邻何处费千金。蒋卿径里多裘仲，子美诗中有薛岑。对酒不堪搔短鬓，临流自合泻清音。老知作赋才难强，无那登高尚有心。
窗前红茉莉碎剪菊盛开有怀
作者：区越
朝代：明

檐前茉莉望春红，野菊离离傲朔风。老忆故人初较病，诗多情致更新工。兴来开径期三益，醉后扶吟但一筇。丁卯桥边能荡桨，笔床茶灶肯随公。
立春呈白沙先生
作者：区越
朝代：明

礼罢先农鼓角喧，一牛能受几长鞭。畬田劝动三春首，元旦歌翻十日前。邻曲家家张乐事，衰迟岁岁幸丰年。棠阴渐喜民无讼，万户同歌大尹贤。
端午
作者：区越
朝代：明

菖蒲细缕屑辰砂，暂倒磁罂醉一家。半夏碧抽窗外草，午时红绽目前花。未闻琼管销戈甲，忍听龙舟竞鼓笳。合寄南陲征战士，赤灵符解辟兵邪。
端午日集念斋邓太守池馆共观竞渡
作者：区越
朝代：明

笑领风光上酒船，海龙飞动鼓喧填。俗情总为消邪沴，故事谁知吊楚贤。大白屡浮酣老眼，长虹一界破前川。习家池馆多新兴，借与山翁便醉眠。
答云鹤林经卫
作者：区越
朝代：明

彩云天外岂常然，磐石山中不记年。应是养闲须养静，从来知分自知天。归来却是渊明醉，锻炼那知叔度慵。野鹤本来天上物，长鸣真合对苍穹。
答云鹤林经卫·其一
作者：区越
朝代：明

彩云天外岂常然，磐石山中不记年。应是养闲须养静，从来知分自知天。
答云鹤林经卫·其二
作者：区越
朝代：明

归来却是渊明醉，锻炼那知叔度慵。野鹤本来天上物，长鸣真合对苍穹。
答友人见寄
作者：区越
朝代：明

霜风拂两鬓，猿鹤共长年。洛社寻盟后，当时有几贤。
答孙婿尹茂才余春元寿章
作者：区越
朝代：明

风光欲劲岭头梅，至日先旬诞日来。弦管暂调宽老病，诗章频到愧英才。官抛廪禄馀无累，路辟蓁芜却有媒。寿域燕闲非偶尔，邻如裘仲妇如莱。
答容逸夫处士
作者：区越
朝代：明

飘萧黄叶满荒郊，蜡屐多年齿尚牢。橘柚满园堪独乐，茱萸随酒更登高。西湖鹤舞迎挥杖，东海龙吟杂鼓刀。九虎当关忧梦断，故山回想旧英豪。
答林大博见赠
作者：区越
朝代：明

若若累累系匪轻，朝冲莫突岂书程。病于好句游三昧，愁仗醇醪破一城。五岭共谁分野色，九峰时我树风声。都门怅别惭吾子，索酒缄诗独有情。
答莫锦衣见寄
作者：区越
朝代：明

花边小酌动诗情，城北如闻戍鼓鸣。落笔自矜诗眼暴，举杯还问月眉横。诸乡未扫风尘静，明德唯怀至治声。若道赋诗能退虏，古来长笑合齐名。
答陈克威
作者：区越
朝代：明

童髫曾共此弦歌，流水空惊岁月过。旧学尚馀诗壁在，老年无奈酒狂何。故山渐觉游人少，末路应嫌恶少多。索寞丘园成白首，上方长剑倩谁磨。
答陈梅所送小儿会试
作者：区越
朝代：明

野屏分影夹江清，官老无谋学有程。漠漠云霞三亩宅，劳劳书卷十年灯。花于蓓蕾先偷眼，马出骊黄外得名。清世有才须致主，几家云路贴天行。
答龙江黄正郎同年
作者：区越
朝代：明

落笔风云纸面生，红黄真不忝诗声。芳时共奋龙门翼，社日同归燕鸟情。江舫漫疑高浪拍，山楼应候小车停。龙江独在同年厚，屑玉劘金莫厌零。
紫厓李二府邀饮次韵
作者：区越
朝代：明

潇潇风雨洗残英，换得浓阴满院清。我辈正堪文字饮，紫厓休问玉山倾。少谈风雅还东洛，共听弦歌出武城。重与大云订后约，半酣辞主莫三更。
约会同社
作者：区越
朝代：明

茶烹活火汲深清，藉尔朝来解宿酲。谁念小屏多野意，日凭清论过浮生。千云直上松千尺，薄暮烟来鹤一声。上巳已徂风景在，诸公仍许会兰亭。
耕
作者：区越
朝代：明

早绊牛耕晚放犁，归来桑柘影凄迷。污邪满望秋来报，歌舞随人乐社西。
腊月社会和林见山韵
作者：区越
朝代：明

主人贳酒客停车，入户群山画不如。见说南枝标略异，又携新酿下阶除。又携新酿下阶除，老脚寻春少不如。白首相知正相乐，沙村何事欲膏车。
腊月社会和林见山韵·其一
作者：区越
朝代：明

主人贳酒客停车，入户群山画不如。见说南枝标略异，又携新酿下阶除。
腊月社会和林见山韵·其二
作者：区越
朝代：明

又携新酿下阶除，老脚寻春少不如。白首相知正相乐，沙村何事欲膏车。
自寿七十一诞辰
作者：区越
朝代：明

紫气东来漾碧潭，瑶池仙客降鸾骖。钧天乐奏宾如簇，瑞露珍将主半酣。歌舞自誇身矍铄，风霜谁笑鬓䰐鬖。古稀出世真闲逸，趾美仙家岂谩谈。
自适亭
作者：区越
朝代：明

纵浪乾坤自不羁，适心亭是适心时。凤吟丹穴不知老，龙卧寒潭却似痴。叠石最宜参老柏，临流自合洗新诗。浮生滚滚无休暇，吾爱吾庐适在兹。野屏瘦鹤不堪羁，共适闲亭未有时。醉倚行云应似寄，坐临流水莫成痴。破除俗障时时酒，勾管风花日日诗。准备西来双木屐，寻君应不负襟期。
自适亭·其一
作者：区越
朝代：明

纵浪乾坤自不羁，适心亭是适心时。凤吟丹穴不知老，龙卧寒潭却似痴。叠石最宜参老柏，临流自合洗新诗。浮生滚滚无休暇，吾爱吾庐适在兹。
自适亭·其二
作者：区越
朝代：明

野屏瘦鹤不堪羁，共适闲亭未有时。醉倚行云应似寄，坐临流水莫成痴。破除俗障时时酒，勾管风花日日诗。准备西来双木屐，寻君应不负襟期。
至龙游与门生李节推话旧再宿而别
作者：区越
朝代：明

客舫东来便访君，故乡情话两宵分。林庐念切殊无恙，月旦评高卓有闻。秋气不妨淩太末，仙槎直拟渡天津。三杯引满江楼月，临别都应酒半醺。
舟往香山
作者：区越
朝代：明

兰木舟轻占上流，海邦何去任悠悠。参横斗转天文烂，风顺潮平玉局游。祇有片云随驾鹤，渺无块地可眠鸥。馀生何限江湖兴，爱觅渔矶上角头。
舟次芙蓉驿与唐太守刘别驾会晤草草而别
作者：区越
朝代：明

朱幡出郭正堂堂，别驾同驱两署郎。韶石共期还古奏，芙蓉人比濯秋江。匆匆话别三寮旧，落落难誇两鬓苍。西蜀北平并五岭，十年书札海天长。
节妇谭氏崇恩堂
作者：区越
朝代：明

水边谁伴去乘云，泪尽重帏不见君。久抱坚贞和石老，独将形影共儿存。旧家落落依邻仲，祖德堂堂作裔孙。节孝不磨青史在，九泉应识慰英魂。
节寿卷贺钟粤江母八十一
作者：区越
朝代：明

义高钟母真陶母，恩重慈天格孝天。泪抚诸孤逾八秩，誓将贞节表千年。自多贤孝为身后，最喜孙曾满膝前。谁出海桃为母寿，年年今日燕群仙。
苦雨和何雩峰遣怀
作者：区越
朝代：明

浩浩怀山势莫回，江村四望绝烟埃。堪怜几处为鱼鳖，黄潦惊漂栋宇来。愁闻万姓泣呼天，庐井烟沉海一连。亦恐尧仁忧未及，九年无水祸南边。风声号杂雨声号，上岸涛翻下岸涛。九夏淹霪忧不断，村南村北水周遭。酒于元亮却无怀，道在尧夫亦打乖。老觉希贤心独在，相思一夜遍天涯。
苦雨和何雩峰遣怀·其一
作者：区越
朝代：明

浩浩怀山势莫回，江村四望绝烟埃。堪怜几处为鱼鳖，黄潦惊漂栋宇来。
苦雨和何雩峰遣怀·其三
作者：区越
朝代：明

风声号杂雨声号，上岸涛翻下岸涛。九夏淹霪忧不断，村南村北水周遭。
苦雨和何雩峰遣怀·其二
作者：区越
朝代：明

愁闻万姓泣呼天，庐井烟沉海一连。亦恐尧仁忧未及，九年无水祸南边。
苦雨和何雩峰遣怀·其四
作者：区越
朝代：明

酒于元亮却无怀，道在尧夫亦打乖。老觉希贤心独在，相思一夜遍天涯。
荣寿堂赠陈邦衡茂才
作者：区越
朝代：明

司徒当路满才名，益羡宜家有令声。直念柏舟头到白，每看褒敕泪先零。舞风莫惜斑斓绉，爱日休教禄养轻。荣寿未涯君不见，母全贞淑子宁馨。
荷叶
作者：区越
朝代：明

种藕宜花未作花，何缘北屋事豪奢。结帏半得濂溪趣，对景全堪陆羽茶。欲振青苍参碧落，岂知红白混泥沙。异时收取殊青箬，误落包苴恨未涯。
莫君玉泉别后在途屡承飞章足见惓惓不忘之意缘懒病相寻风雅道衰无以属和蒙道及谨以拙作解嘲非谓诗也
作者：区越
朝代：明

万里飞章万里情，高山流水韵锵鸣。不知郢曲堪谁和，欲强陶琴向月横。故里惊看公矍铄，内台声重子宁馨。等閒木石休轻弃，洛社风流旧有名。
莫玉泉寿日见召席上赓韵
作者：区越
朝代：明

勿以雌雄论甲辰，锦衣聊此避车尘。山歌再放还三叠，海错时羞胜八珍。天上风云青鬓客，林间诗酒白头人。明朝重有泥金报，蝶梦无劳扰性真。未折黄花寿诞辰，高攀丹桂挹芳尘。如闻两解同标榜，不负诸贤久席珍。林下几家喧昼锦，天涯回首笑陈人。金樽玉斝千年寿，始见人间梦是真。
莫玉泉寿日见召席上赓韵·其一
作者：区越
朝代：明

勿以雌雄论甲辰，锦衣聊此避车尘。山歌再放还三叠，海错时羞胜八珍。天上风云青鬓客，林间诗酒白头人。明朝重有泥金报，蝶梦无劳扰性真。
莫玉泉寿日见召席上赓韵·其二
作者：区越
朝代：明

未折黄花寿诞辰，高攀丹桂挹芳尘。如闻两解同标榜，不负诸贤久席珍。林下几家喧昼锦，天涯回首笑陈人。金樽玉斝千年寿，始见人间梦是真。
菊日独酌花下有怀
作者：区越
朝代：明

兰也芳兮菊也芳，一樽何处醉重阳。玉台寺远游人少，绿护屏深竹径荒。鸿雁坐看云鸟阵，茱萸笑付紫罗囊。佳辰勿为妨幽独，吟弄花边兴自长。
菊日郊亭野兴
作者：区越
朝代：明

郊亭小酌会重阳，童冠偕行总俊良。按节欲同闾井乐，告成还见耨收忙。天留好景诗难道，酒为寻山醉不妨。目送飞鸿天外落，北来消息又相将。
蔡半洲中丞提兵征黎和韵
作者：区越
朝代：明

黎阳已见汉官城，渡海犹劳十万兵。蠢尔螳螂争奋臂，烈如风火敢逃生。纵擒有道遐方静，职贡无虞海道清。节钺南来真不忝，高碑随处勒勋名。蛇豕跳梁薄海城，黎平崖穴望天兵。折冲千里恩威重，奖作三军意气生。五指却挥黎雾散，七星回曜海门清。伏波铜柱应神护，南极遥遥共表名。
蔡半洲中丞提兵征黎和韵·其一
作者：区越
朝代：明

黎阳已见汉官城，渡海犹劳十万兵。蠢尔螳螂争奋臂，烈如风火敢逃生。纵擒有道遐方静，职贡无虞海道清。节钺南来真不忝，高碑随处勒勋名。
蔡半洲中丞提兵征黎和韵·其二
作者：区越
朝代：明

蛇豕跳梁薄海城，黎平崖穴望天兵。折冲千里恩威重，奖作三军意气生。五指却挥黎雾散，七星回曜海门清。伏波铜柱应神护，南极遥遥共表名。
藏春亭
作者：区越
朝代：明

韫椟深藏百炼丹，主人醒坐火炉闲。乾坤在处明双眼，风雨凭君度一关。日暖牙签抽满席，绿阴黄鸟语其间。何人肺腑收全尽，再见先生作半山。
西南别诸友次韵
作者：区越
朝代：明

远送烦君载酒卮，离情难系柳垂丝。歌翻郢曲君须和，潮落西南舟更移。岂惜三朝身向老，回思五十事多非。芰荷亦种东池满，未许山人尽制衣。
西台话旧
作者：区越
朝代：明

伴听木天风飒飕，十年名纸愧生毛。龙韬暂出尘氛静，文教两司声望高。笑引山杯誇卓荦，指谈霜鬓惜萧骚。翠屏僻远经过少，看竹哦松不惮劳。
解嘲
作者：区越
朝代：明

风光开户牖，松下日张筵。陋矣陈蕃榻，何须计万钱。
许南溟约会过期次韵
作者：区越
朝代：明

溟海帆樯资讯迟，忽来报喜有佳诗。溪山举眼添新态，弦管多君试旧衣。敝履逍遥出东郭，疏篱仿佛见南枝。百壶莫尽如渑酒，老共寻春更有期。
论诗
作者：区越
朝代：明

对客挥毫易百篇，今人尚论古谁贤。乱投野雀焉知璧，渴饮清江岂辩泉。文忌十联穷石鼎，时来万选中青钱。尚忧三十年来事，且共闲吟耸瘦肩。几度将迎却又前，三年七步总称贤。狂吟若也同搜句，苦思何当避涌泉。采石高楼堪醉白，湘灵短梦独神钱。早知诗道难精进，未老尘途共息肩。
论诗·其一
作者：区越
朝代：明

对客挥毫易百篇，今人尚论古谁贤。乱投野雀焉知璧，渴饮清江岂辩泉。文忌十联穷石鼎，时来万选中青钱。尚忧三十年来事，且共闲吟耸瘦肩。
论诗·其二
作者：区越
朝代：明

几度将迎却又前，三年七步总称贤。狂吟若也同搜句，苦思何当避涌泉。采石高楼堪醉白，湘灵短梦独神钱。早知诗道难精进，未老尘途共息肩。
访友
作者：区越
朝代：明

一春无柰雨淩侵，渐觉晴光到上林。花草纷纷迷旧路，江山岁岁纪新吟。娱宾只奏钧天乐，饬妓何劳缠臂金。不用橘中寻四老，白头嬉笑酒同斟。
诞日
作者：区越
朝代：明

梅蕊初舒日，闲庭菊未披。诸儿频进寿，群搴旧赐衣。
诞日和何婿子翰
作者：区越
朝代：明

柳下天分一曲流，幽居何事费牙筹。亲贤别里青云路，葱鬓三生白鹤俦。八十岂知花甲换，寻常亦见海山浮。青鞋白袜从吾好，桃任春芳桂任秋。
诞日和曾鹤林
作者：区越
朝代：明

南山秀拔与天苍，晓日熹微荡壁光。幸不龙钟多错爱，每为真率或乖方。强吟自觉诗无料，少饮方知酒有觞。岭北溪南春又到，闭门休管草先芳。有客有客径相过，梅边赋诗如逊何。却誇老鬓期霜黑，不悟苍颜带酒酡。留诗岂谓云山远，僻地仍嫌恶少多。闻说鹤林来枉顾，酒船诗担重摩挲。
诞日和曾鹤林·其一
作者：区越
朝代：明

南山秀拔与天苍，晓日熹微荡壁光。幸不龙钟多错爱，每为真率或乖方。强吟自觉诗无料，少饮方知酒有觞。岭北溪南春又到，闭门休管草先芳。
诞日和曾鹤林·其二
作者：区越
朝代：明

有客有客径相过，梅边赋诗如逊何。却誇老鬓期霜黑，不悟苍颜带酒酡。留诗岂谓云山远，僻地仍嫌恶少多。闻说鹤林来枉顾，酒船诗担重摩挲。
诞日和陈邦衡茂才
作者：区越
朝代：明

圣绍羲轩有道长，岩居木石总恩光。何缘洞里仙人过，应是山中老桂香。八戊捡回新凤历，五云瞻望绣龙裳。偷桃莫限东方朔，海上遥闻几树芳。
诞日承何樗峰运使撰双寿图序祝贺小诗奉谢
作者：区越
朝代：明

匠斧樵斤逐日来，山中无恙是樗材。七旬共见浮生过，百岁同期笑口开。贺客未酣青玉案，儿曹更进紫霞杯。因公丽藻添神思，月望诗瓢放几回。
诞日柬同社过酌
作者：区越
朝代：明

草荐轻车一路深，小楼温酒望同斟。菊英未落梅香吐，小雪才过诞日临。万变风云随着笔，一流松竹矢同心。看花许续千年话，拜舞花前领醉吟。盥栉朝来寒渐深，紫霞杯小量情斟。也知北郭人稀到，为探南枝日再临。长揖诞辰陪贺客，小烹牛鼎献穷心。白云篇什堆纷乱，点检晴窗共细吟。
诞日柬同社过酌·其一
作者：区越
朝代：明

草荐轻车一路深，小楼温酒望同斟。菊英未落梅香吐，小雪才过诞日临。万变风云随着笔，一流松竹矢同心。看花许续千年话，拜舞花前领醉吟。
诞日柬同社过酌·其二
作者：区越
朝代：明

盥栉朝来寒渐深，紫霞杯小量情斟。也知北郭人稀到，为探南枝日再临。长揖诞辰陪贺客，小烹牛鼎献穷心。白云篇什堆纷乱，点检晴窗共细吟。
诞日谢诸贤称贺
作者：区越
朝代：明

藜杖朝朝出探梅，转头八十七年来。宾筵虽设无奇玩，缝掖相过总异才。高论故知樗可寿，清歌须用酒为媒。名家步乐年年是，绕膝儿孙戏老莱。
诞日邀同社
作者：区越
朝代：明

甲子年周十又三，迂疏未省鬓蓬鬖。黄云紫水双鞋遍，明月清风一担担。酒熟缸边巾自漉，诗留半偈客来参。诸公合共花前醉，一月能逢几笑谈。
诸友送瑞鸟图与儿益期其宜男之应也因赋一诗以俟和教
作者：区越
朝代：明

庭前老柏几经秋，天外来禽两白头。一类两雏皆颖异，抽毫纪盛总贤流。莫奇兄弟同三窟，直羡飞腾视九州。再指画图明瑞应，曾闻积善有公侯。
诸生邀西宾梁茂才登高
作者：区越
朝代：明

小窗狂限且从宽，游息书林亦几端。碧岭早来披苍莽，青衿不换适暄寒。仙茅雨后香初发，野菊风高露未团。回首直图云鸟阵，路人争敢笑儒酸。
读念斋邓太守归隐嘲诗次其韵
作者：区越
朝代：明

首阳之下觅廉夫，却笑荆州利木奴。见说路人犹按剑，莫缘当日暗投珠。春秋落笔无遗直，陋巷安居有古愚。山北山南皆旧路，浮云天外是耶无。正学寥寥五百年，著书那肯背前贤。要攻白璧先寻石，欲采明珠可离渊。松竹幽深开有径，风尘荏苒到无缘。信知古道今犹在，一枕羲皇值万钱。得赋归来意便佳，春风歌酒度秦淮。已输茂叔难寻乐，顾学尧夫易打乖。一壑自便终老计，五松都共谢官阶。山中白酒应新熟，得放怀时且放怀。
读念斋邓太守归隐嘲诗次其韵·其三
作者：区越
朝代：明

得赋归来意便佳，春风歌酒度秦淮。已输茂叔难寻乐，顾学尧夫易打乖。一壑自便终老计，五松都共谢官阶。山中白酒应新熟，得放怀时且放怀。
读念斋邓太守归隐嘲诗次其韵·其二
作者：区越
朝代：明

正学寥寥五百年，著书那肯背前贤。要攻白璧先寻石，欲采明珠可离渊。松竹幽深开有径，风尘荏苒到无缘。信知古道今犹在，一枕羲皇值万钱。
谢友惠荔
作者：区越
朝代：明

紫穗遥擎惠老生，仙丹重压小篮轻。检看鹤顶蜂脾固，擘下罗包玉子赪。岂有琼瑶堪报德，亦缘风味少缄情。眼中何物堪同赏，兰自湘沅石自英。
谢惠白菊
作者：区越
朝代：明

老圃移来此色香，闲门无地著秋光。玉钗翠羽翘青女，碎月繁星照夜廊。看客故多添酒债，谢君徒自苦吟肠。霜姿不与重阳老，直伴南枝见一阳。
谢邓太守念斋诗教
作者：区越
朝代：明

眼中谁劣更谁优，只有倥侗一境幽。久籍琢磨真杰出，重劳标榜愧名流。还期洛社同方驾，何必骚坛叹远游。今日斯文张主在，恐无东野莫低头。
谷旦
作者：区越
朝代：明

开春连日雨，谷日更添风。老圃云占浃，小梅应放红。客疏妨酒兴，吟苦爱诗工。花柳晴川去，何人伴秃翁。
谷旦
作者：区越
朝代：明

郊原春事日骎骎，风雨休疑谷日阴。老屋偏歌愁巨浸，午窗寒战独长吟。饥羸满地谁低顾，逋负如山盗更侵。星使奉行宽大诏，早还耕作莫春深。
贺曾鹤林寿诞
作者：区越
朝代：明

山有芝兮鼎有丹，鹤林元只在芝山。百年未艾灵长算，七秩初回少壮颜。上论曹刘诗律细，平交裘仲荜门闲。庭前玉树堪梁栋，任作神仙地上看。
贺陈大云冠带
作者：区越
朝代：明

诗酒流连竟未休，乾坤何喜复何忧。锦衣自有承天宠，肉食无劳为国谋。云水风流偏自得，宫墙道艺向谁俦。鸳鸯不逐新行列，猿鹤还寻旧品流。更谁亭上记三休，道是男儿是国忧。无事且成终老计，有生须得为人谋。太丘德化千年在，颍水高风几辈俦。笑领乌纱笼鹤发，依然乡望冠时流。
贺陈大云冠带·其一
作者：区越
朝代：明

诗酒流连竟未休，乾坤何喜复何忧。锦衣自有承天宠，肉食无劳为国谋。云水风流偏自得，宫墙道艺向谁俦。鸳鸯不逐新行列，猿鹤还寻旧品流。
贺陈大云冠带·其二
作者：区越
朝代：明

更谁亭上记三休，道是男儿是国忧。无事且成终老计，有生须得为人谋。太丘德化千年在，颍水高风几辈俦。笑领乌纱笼鹤发，依然乡望冠时流。
贺陈大云冠带读念斋邓太守归隐嘲诗次其韵·其一
作者：区越
朝代：明
体裁：七言律诗

首阳之下觅廉夫，却笑荆州利木奴。见说路人犹按剑，莫缘当日暗投珠。春秋落笔无遗直，陋巷安居有古愚。山北山南皆旧路，浮云天外是耶无。
贺陈明府华诞
作者：区越
朝代：明

天开阊阖洒长风，蓬矢悬门气郁葱。寿斝载斟云液满，舞裙新妒石榴红。仁风百里行应遍，黎庶千年祝也公。信有真丹堪寿国，早回天上献重瞳。
贻月梧何子
作者：区越
朝代：明

中台月色静娟娟，君理丝桐自不眠。一夜山光回澹薄，半空鸾影下蹁跹。路经密邑盱蒲坂，道出雍门扣葛天。老梦却寻山水去，觉来琴上已无弦。
贻杭僧清涌
作者：区越
朝代：明

山水苍苍万壑秋，沧江淼淼一归舟。梦回烟月无天日，游遍公卿出帝州。燕颔虎头知有相，孤云野鹤本同流。山僧长揖苕溪去，他日来寻只水头。
赋归代柬呈别章江三司
作者：区越
朝代：明

为忆还山事事幽，司空图老信宜休。疏开岭北龙津口，引过屏西水步头。长夏听松根作枕，清秋探橘子成球。馀生独被君恩重，犹得从容首旧丘。行止无端体本虚，今人尚论古谁如。独缘腰懒回三径，敢冒贤名学二疏。晚雨四山归鸟雀，独流千顷混龙鱼。客情不为鹃声急，已定屏西木石居。章水滔滔日夜东，西山西去又千重。美人送我出南浦，舟子啸天来北风。江月不禁邀客梦，岭云那肯间诗筒。消将出处回天道，台阁山林我共公。
赋归代柬呈别章江三司·其一
作者：区越
朝代：明

为忆还山事事幽，司空图老信宜休。疏开岭北龙津口，引过屏西水步头。长夏听松根作枕，清秋探橘子成球。馀生独被君恩重，犹得从容首旧丘。
赋归代柬呈别章江三司·其三
作者：区越
朝代：明

章水滔滔日夜东，西山西去又千重。美人送我出南浦，舟子啸天来北风。江月不禁邀客梦，岭云那肯间诗筒。消将出处回天道，台阁山林我共公。
赋归代柬呈别章江三司·其二
作者：区越
朝代：明

行止无端体本虚，今人尚论古谁如。独缘腰懒回三径，敢冒贤名学二疏。晚雨四山归鸟雀，独流千顷混龙鱼。客情不为鹃声急，已定屏西木石居。
赏并头莲和同年湛太史
作者：区越
朝代：明

亭亭直干蕊双分，焰焰重霞压翠云。汉水佩环归二女，楚天啼鸟怨湘君。可怜清淑回新赏，不逐繁华入暮春。天与祯祥书不尽，漫劳诸老役吟魂。
赏菊和丹山赵使君
作者：区越
朝代：明

未举花前酒一卮，对公还是独醒时。流观节物无嘉菊，历尽风霜有茂枝。瘦影当窗催晚酌，冷香随笔上新诗。几家耆老冠裳在，欲醉犹妨倒接篱。上品花应著意栽，野亭相召敢迟来。秋光亦是难抛掷，怀抱从前又放开。插帽漫随金宝胜，延年再泛紫霞杯。重阳至日连供宴，栗里当年有是哉。
赏菊和丹山赵使君·其一
作者：区越
朝代：明

未举花前酒一卮，对公还是独醒时。流观节物无嘉菊，历尽风霜有茂枝。瘦影当窗催晚酌，冷香随笔上新诗。几家耆老冠裳在，欲醉犹妨倒接篱。
赏菊和丹山赵使君·其二
作者：区越
朝代：明

上品花应著意栽，野亭相召敢迟来。秋光亦是难抛掷，怀抱从前又放开。插帽漫随金宝胜，延年再泛紫霞杯。重阳至日连供宴，栗里当年有是哉。
赠两峰施大尹之任太平
作者：区越
朝代：明

柳外风尘扑面生，星轺远远属南征。雨深磻石鲂初跃，春到黄山雉自鸣。最爱周生能劝俗，复闻孙氏老明经。太平奏最归青锁，未许斯人独擅名。
赠俞邑博归浙
作者：区越
朝代：明

教出吴兴有正传，春风门巷蔼新弦。东山乔梓堪梁栋，西浙柔桑暗石田。畏此简书来郑重，美非吾土尚迟延。六桥花柳孤山鹤，尘梦今朝洗玉泉。
赠医士安隐还武夷
作者：区越
朝代：明

武夷香茗腻翻芽，南北嗟君久去家。应合故山猿鹤伴，卖琴修药旧生涯。武夷风景自天开，一水沿山九曲回。君去再瞻三五曲，绕门书院树添栽。
赠医士安隐还武夷·其一
作者：区越
朝代：明

武夷香茗腻翻芽，南北嗟君久去家。应合故山猿鹤伴，卖琴修药旧生涯。
赠医士安隐还武夷·其二
作者：区越
朝代：明

武夷风景自天开，一水沿山九曲回。君去再瞻三五曲，绕门书院树添栽。
赠司徒龟陵
作者：区越
朝代：明

五十年前发未韬，宫墙初共试蓝袍。潮生熊海鱼龙戏，云覆马山松柏高。剑佩屡回千里梦，江湖空叹一身劳。莫辞徙倚南枝醉，同过文溪照二毛。
赠同年廷麟刘大行奉使占城
作者：区越
朝代：明

盛世车书统一家，岛□何处送皇华。萱庭驻节添春酒，林邑占星到海涯。万里寰瀛看点笔，一床图籍快归槎。扶云披雾还相待，莫遣蛮霜拂剑花。
赠李经府署县还高凉
作者：区越
朝代：明

高凉幕使本才良，籍甚贤名表一方。幸遇柏台悬藻鉴，得从花县挹清光。锋芒日露无盘错，号令风行有纪纲。已恨来迟翻去速，万家离思付甘棠。割鸡试尽日纷纭，远借牛刀为处分。久旱适逢三日雨，大田同庆万家春。高凉何处悬青旆，北极中天望采云。逾月邑人知恋德，庙廊何处不宜君。芙蓉出水更清鲜，十里香风两岸船。未拟幕宾谁并驾，亦知流辈共推贤。一方美锦还新制，万斛龙骧备远边。别后霜台需荐剡，鹏抟应候泬寥天。
赠李经府署县还高凉·其一
作者：区越
朝代：明

高凉幕使本才良，籍甚贤名表一方。幸遇柏台悬藻鉴，得从花县挹清光。锋芒日露无盘错，号令风行有纪纲。已恨来迟翻去速，万家离思付甘棠。
赠李经府署县还高凉·其三
作者：区越
朝代：明

芙蓉出水更清鲜，十里香风两岸船。未拟幕宾谁并驾，亦知流辈共推贤。一方美锦还新制，万斛龙骧备远边。别后霜台需荐剡，鹏抟应候泬寥天。
赠李经府署县还高凉·其二
作者：区越
朝代：明

割鸡试尽日纷纭，远借牛刀为处分。久旱适逢三日雨，大田同庆万家春。高凉何处悬青旆，北极中天望采云。逾月邑人知恋德，庙廊何处不宜君。
赠江训教乃尊还全州二首
作者：区越
朝代：明

春燕来游秋燕还，乾坤今古几人闲。风花高下过梅岭，云物萧疏忆柳山。亲爱并输肝膈外，交情重看别离间。探春未倦双行脚，莫指年华且闭关。紫溪桃李种成阴，贾橐何须说万金。情结肾肠千里近，思翻棠棣一庭深。还家岂为供修瀡，望远无端上翠岑。酒满篱筵须尽醉，恋君心是恋亲心。
赠江训教乃尊还全州二首·其一
作者：区越
朝代：明

春燕来游秋燕还，乾坤今古几人闲。风花高下过梅岭，云物萧疏忆柳山。亲爱并输肝膈外，交情重看别离间。探春未倦双行脚，莫指年华且闭关。
赠江训教乃尊还全州二首·其二
作者：区越
朝代：明

紫溪桃李种成阴，贾橐何须说万金。情结肾肠千里近，思翻棠棣一庭深。还家岂为供修瀡，望远无端上翠岑。酒满篱筵须尽醉，恋君心是恋亲心。
赠行代作
作者：区越
朝代：明

凫鸭朝来浴彩衣，前江水暖鸭先知。春声入棹歌三叠，别馆临江酒一卮。考德远烦依丈席，承颜亟为旷庭帷。寸阴转眼君应惜，花下重逢未有期。江梅破腊桃舒锦，野竹含风柳带烟。笑我独穿东郭履，踏歌来送下江船。风尘迅扫应千里，冰玉相看又隔年。为别交亲须尽醉，玉瓶双倒越江边。
赠行代作·其一
作者：区越
朝代：明

凫鸭朝来浴彩衣，前江水暖鸭先知。春声入棹歌三叠，别馆临江酒一卮。考德远烦依丈席，承颜亟为旷庭帷。寸阴转眼君应惜，花下重逢未有期。
赠行代作·其二
作者：区越
朝代：明

江梅破腊桃舒锦，野竹含风柳带烟。笑我独穿东郭履，踏歌来送下江船。风尘迅扫应千里，冰玉相看又隔年。为别交亲须尽醉，玉瓶双倒越江边。
赠陆节斋
作者：区越
朝代：明

向从紫水溪头过，得共红云岛上游。长恨岁时添白发，每吟篁竹记清修。风光习性老犹在，真率馀情会未休。花鸟欲留君且住，等閒相别又三秋。休嗟肮脏世无俦，数仞宫墙昔共游。岂有清名规后进，独知高行仰前修。使君谢事无三窟，居士随时号四休。肯为西庄松竹径，雪霜同傲百年秋。
赠陆节斋·其一
作者：区越
朝代：明

向从紫水溪头过，得共红云岛上游。长恨岁时添白发，每吟篁竹记清修。风光习性老犹在，真率馀情会未休。花鸟欲留君且住，等閒相别又三秋。
赠陆节斋·其二
作者：区越
朝代：明

休嗟肮脏世无俦，数仞宫墙昔共游。岂有清名规后进，独知高行仰前修。使君谢事无三窟，居士随时号四休。肯为西庄松竹径，雪霜同傲百年秋。
还乡和闲中见赠
作者：区越
朝代：明

猿鹤年来信有依，澄江句好忆晴晖。微吟草阁听寒籁，独坐黄昏对紫薇。踏地双鞋须自爱，暖寒诸会莫相违。东门酒熟瓜堪换，不用黄金满载归。
送俞文学归隐
作者：区越
朝代：明

致归犹未及归时，当路褒留意重违。桃李不知私化雨，芰荷新制入山衣。三年和士多身教，异日还公但口碑。经过庐山休恋望，袖回天目玩崔巍。
送刘别驾应朝
作者：区越
朝代：明

救荒无策愧专城，报政重劳入帝京。千里物情回照烛，百年公论籍分明。官河缭绕孤帆远，皇路清平别驾轻。从此陟明君不忝，已曾三载著贤声。
送孙千兵赴安南总制
作者：区越
朝代：明

百家将略几编青，孙子之孙复著名。廊庙谋谟多物色，荒陬蛮獠谩纵横。伏波铜柱千年在，圣主恩威万里行。衔衬军门献图籍，可能参画万全兵。
送春和高文山韵
作者：区越
朝代：明

春来欲早去宜迟，草屋春来不掩扉。行酒赋诗须远出，问花寻柳却忘归。青阴不管门庭暗，红紫生看风雨稀。独笑当窗无点绿，荼蘼根老倩谁移。
送曾鹤林之新昌
作者：区越
朝代：明

雾隐多年养豹斑，礼山嘈杂报开关。云屯老树晴穿峡，霜练寒流晚下滩。百废俱兴新政绩，一同称庆豁亲颜。人生寸步须料理，太岳嶒崚不见山。重阳再会菊新斑，清赏无期又出关。江雁阵云归五岭，钓船撑月过横滩。临行郑重公何意，翻忆平生我厚颜。行止向来经画定，不知猿鹤怨空山。
送曾鹤林之新昌·其一
作者：区越
朝代：明

雾隐多年养豹斑，礼山嘈杂报开关。云屯老树晴穿峡，霜练寒流晚下滩。百废俱兴新政绩，一同称庆豁亲颜。人生寸步须料理，太岳嶒崚不见山。
送曾鹤林之新昌·其二
作者：区越
朝代：明

重阳再会菊新斑，清赏无期又出关。江雁阵云归五岭，钓船撑月过横滩。临行郑重公何意，翻忆平生我厚颜。行止向来经画定，不知猿鹤怨空山。
送梁乔甫贰教括苍
作者：区越
朝代：明

括苍文学古冈贤，匹马乘秋快著鞭。海岭风烟冲雁去，锦山桃李候春妍。斋分义事苏湖教，道究渊源敬一篇。榱桷栋梁知次第，庙堂收用是何年。
送王默斋春试
作者：区越
朝代：明

紫水鱼吹浪，黄云鸟弄枝。野屏幽意匝，春苑客心驰。跃矢同瞻的，崇台广作基。万年思致主，剀切莫意违。
送甥曾惟明赴试
作者：区越
朝代：明

酒戒因循病未开，送君回笑欠山杯。香穿客袖梅关冷，冻合天津驿马催。五凤添修须老手，重瞳亲监是真才。双亲重喜身长健，禄养休思换彩莱。
送肖鹤陈大尹入觐
作者：区越
朝代：明

霜飙一夕扫尘棼，画舫朝天又水滨。屡疏贤名书相府，独凝风采动朝绅。黄云断送渔樵路，青琐初归侍从臣。十幅蒲帆天万里，芙蓉江北是通津。遐方操割宜高手，清世循良有故家。弦诵满城犹击柝，耕桑馀地亦栽花。早隆声望同瞻斗，再叙年劳已及瓜。三叠阳关倍离思，内台天近玉台赊。
送肖鹤陈大尹入觐·其一
作者：区越
朝代：明

霜飙一夕扫尘棼，画舫朝天又水滨。屡疏贤名书相府，独凝风采动朝绅。黄云断送渔樵路，青琐初归侍从臣。十幅蒲帆天万里，芙蓉江北是通津。
送肖鹤陈大尹入觐·其二
作者：区越
朝代：明

遐方操割宜高手，清世循良有故家。弦诵满城犹击柝，耕桑馀地亦栽花。早隆声望同瞻斗，再叙年劳已及瓜。三叠阳关倍离思，内台天近玉台赊。
送胡郡曹入京
作者：区越
朝代：明

三峰送眼北辰高，健马长驱不惮劳。万国会同皆玉帛，一时宾从几贤豪。行冲雁阵离江介，回听莺声出柳梢。奏最天门谁第一，郡人惟恐失功曹。
送莫三尹应朝
作者：区越
朝代：明

夹溪黄叶下萧骚，上濑船轻易著篙。风起棘林催凤翼，天开云路渐鸿毛。明庭面奏安人略，相府亲书佐县劳。最是重来春有脚，岭梅消息近南梢。
送莫三尹应朝·其一
作者：区越
朝代：明

夹溪黄叶下萧骚，上濑船轻易著篙。风起棘林催凤翼，天开云路渐鸿毛。
送莫三尹应朝·其二
作者：区越
朝代：明

明庭面奏安人略，相府亲书佐县劳。最是重来春有脚，岭梅消息近南梢。
送邑侯陈肖鹤入京
作者：区越
朝代：明

承流宣化真能吏，雷厉风行信作家。三载贤劳书不忝，百年顾盼眼谁花。闭门自折添栽柳，老圃犹存旧种瓜。持赠五云天上客，离筵无酒更须赊。
送钟上舍赴京
作者：区越
朝代：明

水光山色满行舟，万里河流接海流。寒入岭梅须著眼，春来边雁重回头。致身霄汉还青鬓，拍手风烟出素秋。莫念而翁头白在，独推狂叟胜同游。
送锦衣莫玉泉还京
作者：区越
朝代：明

我还乡里惜残年，君亦南还倦八千。往事追谈殊未已，京华归去惜如前。谢家兰玉通阶秀，窦氏蟾花接汉连。朝市易驯丘壑性，更谁招隐赋新篇。几将心事共绸缪，静坐篝灯话未休。匣剑又旋天北极，送君还到水西头。日临上苑花争吐，雨湿王孙草漫抽。肯信山中猿鹤怨，都城佳丽易淹留。南来先垄扫松楸，得伴龙溪几度游。草阁正酣云水梦，锦衣重上帝皇州。文章有子能华国，老大还家未白头。万里春风同入户，秋高谁赋仲宣楼。
送锦衣莫玉泉还京·其一
作者：区越
朝代：明

我还乡里惜残年，君亦南还倦八千。往事追谈殊未已，京华归去惜如前。谢家兰玉通阶秀，窦氏蟾花接汉连。朝市易驯丘壑性，更谁招隐赋新篇。
送锦衣莫玉泉还京·其三
作者：区越
朝代：明

南来先垄扫松楸，得伴龙溪几度游。草阁正酣云水梦，锦衣重上帝皇州。文章有子能华国，老大还家未白头。万里春风同入户，秋高谁赋仲宣楼。
送锦衣莫玉泉还京·其二
作者：区越
朝代：明

几将心事共绸缪，静坐篝灯话未休。匣剑又旋天北极，送君还到水西头。日临上苑花争吐，雨湿王孙草漫抽。肯信山中猿鹤怨，都城佳丽易淹留。
通津邀酌次韵
作者：区越
朝代：明

野涧潮平度马迟，闲门幽径出疏篱。蜩惊落木翻金奏，歌爱耕声叠竹枝。老大立言须不朽，寻常挥翰却无羁。龙山果有来朝约，醉插黄花亦不辞。西山何处访夷齐，山远穷林鸟亦栖。诗酒不知行有债，乾坤惟觉事无涯。倦归白社犹称老，晚得黄花亦放怀。明月半帘人尽醉，回鞭忘却路东西。
通津邀酌次韵·其一
作者：区越
朝代：明

野涧潮平度马迟，闲门幽径出疏篱。蜩惊落木翻金奏，歌爱耕声叠竹枝。老大立言须不朽，寻常挥翰却无羁。龙山果有来朝约，醉插黄花亦不辞。
通津邀酌次韵·其二
作者：区越
朝代：明

西山何处访夷齐，山远穷林鸟亦栖。诗酒不知行有债，乾坤惟觉事无涯。倦归白社犹称老，晚得黄花亦放怀。明月半帘人尽醉，回鞭忘却路东西。
邑侯陈后斋膺奖
作者：区越
朝代：明

西台忽报奖书来，蔀屋穷檐笑口开。久念吾人多疾苦，重劳方寸日图回。持循六事昭公道，论列诸司表俊才。亦恐重离怀抱去，郎星夜夜烛三台。茅檐桑柘覆新青，何限薰风入户庭。百里炉锤荷真宰，几年憔悴乐更生。戴星治亦弹琴治，冰鉴明于宝鉴明。三叹贤侯并豸史，茂劳旌奖浃舆情。馈饷千钟蒐脱粟，遮洋万斛采龙骧。人于遇变才难展，志在宜民计便良。墟落耕桑知恺悌，宫墙日月见文章。明时简用收时望，正籍霜台为发扬。摧霜厌雪愁枯落，滴露和烟喜发生。弱草应知麟不践，偃风曾记虎横行。试看邑里勤生事，更听弦歌起颂声。剩有循良堪采荐，不妨知己重垂名。
邑侯陈后斋膺奖·其一
作者：区越
朝代：明

西台忽报奖书来，蔀屋穷檐笑口开。久念吾人多疾苦，重劳方寸日图回。持循六事昭公道，论列诸司表俊才。亦恐重离怀抱去，郎星夜夜烛三台。
邑侯陈后斋膺奖·其三
作者：区越
朝代：明

馈饷千钟蒐脱粟，遮洋万斛采龙骧。人于遇变才难展，志在宜民计便良。墟落耕桑知恺悌，宫墙日月见文章。明时简用收时望，正籍霜台为发扬。
邑侯陈后斋膺奖·其二
作者：区越
朝代：明

茅檐桑柘覆新青，何限薰风入户庭。百里炉锤荷真宰，几年憔悴乐更生。戴星治亦弹琴治，冰鉴明于宝鉴明。三叹贤侯并豸史，茂劳旌奖浃舆情。
邑侯陈后斋膺奖·其四
作者：区越
朝代：明

摧霜厌雪愁枯落，滴露和烟喜发生。弱草应知麟不践，偃风曾记虎横行。试看邑里勤生事，更听弦歌起颂声。剩有循良堪采荐，不妨知己重垂名。
邑博陈静江诗送小儿会试次韵
作者：区越
朝代：明

阊阖天明云路高，秋风清洒木绵袍。赠言独愧三山重，夺锦谁当五岭豪。安定教行多实学，古灵疏荐总时髦。上林花好更相待，争得春风护小桃。
邓体仁初度
作者：区越
朝代：明

春垄风来翠浪新，寿筵高敞乐嘉宾。岁从辛丑逢初度，诞与招提后两辰。收拾江山还杖履，濯磨诗酒出精神。更无俗事干灵府，便是浮丘一路人。
郊行次高文山韵
作者：区越
朝代：明

青蜩金奏响翻枝，眼底炎凉又属疑。筇杖未冲行蚁阵，野烟时续远林炊。南山白石先声振，北海龙韬旧载归。闻说紫芝千朵在，商山曾疗几人饥。
酌酒
作者：区越
朝代：明

酌酒繁花外，沉酣预短筇。不为尘俗累，饶有古人风。
醉归
作者：区越
朝代：明

松竹馀三径，环溪路转赊。儿童笑有韵，即此是生涯。
重至清江感事
作者：区越
朝代：明

水漫长堤晚闸开，清江白首我重来。因嗟旧树无棠棣，见说常盈半草莱。大艑嵯峨中贵老，洞箫嘹喨鹤群回。依依世路成何事，无奈江湖一念催。
重阳后日陈洪斋邀酌补菊节
作者：区越
朝代：明

小睡不知重九过，洪斋唤饮菊花杯。极烦开径同三益，尚费携壶上玉台。未拟升沈皆自得，可怜风雨不时来。干戈未息闾阎斗，争得逢人笑口开。
野梅
作者：区越
朝代：明

野店栖残雪，山桥傲早冬。夜来江浦笛，吹月伴蓑翁。不是逋仙兴，江村晚得诗。身随孤鹤远，心付老梅知。
野梅·其一
作者：区越
朝代：明

野店栖残雪，山桥傲早冬。夜来江浦笛，吹月伴蓑翁。
野梅·其二
作者：区越
朝代：明

不是逋仙兴，江村晚得诗。身随孤鹤远，心付老梅知。
钓石
作者：区越
朝代：明

榕根老石自盘云，万里稽山小片分。狷介尚邻高士宅，风流还付秫坡孙。浮沈不管丝千尺，风雨应教酒半醺。白发沧江都有分，扁舟何处独寻君。
钟海月相邀和韵
作者：区越
朝代：明

共谁看水过江潭，剩有秋光入雅谈。又放一瓢来水北，得从诸老过溪南。醉听弄竹风潇飒，坐对归巢鹤两三。不是习池多野兴，山公那得屡停骖。
钟海月约游大云山龙兴寺时八月六日也
作者：区越
朝代：明

大云山下龙兴寺，阊阖风高八月游。巾舄故堪图九老，光华何必待中秋。未乘白鹤招黄鹤，且拉浮丘觅故丘。莫放清商振林木，出山重恐白云留。
钟海月诞日召饮和韵
作者：区越
朝代：明

送春无酒换金龟，诞日还君续旧期。应是到门多上客，预来邀我有新诗。光生眉宇人争羡，喜溢门阑鹤也知。绕膝牵缠休怪讶，东风移步独迟迟。
长至
作者：区越
朝代：明

子半寒鸡为报晨，衣冠北望拜枫宸。如闻圣谕同长庆，始觉还山得旧身。一脉且忻回泰道，三农未可笑儒绅。春来准拟开怀抱，共是桑麻社里人。
闲坐柬同社诸公
作者：区越
朝代：明

一丘还一壑，无客亦无觞。久坐宁违俗，微吟独倚廊。溪近花临水，庭幽鸟和诗。无弦琴一曲，古调岂求知。
闲坐柬同社诸公·其一
作者：区越
朝代：明

一丘还一壑，无客亦无觞。久坐宁违俗，微吟独倚廊。
闲坐柬同社诸公·其二
作者：区越
朝代：明

溪近花临水，庭幽鸟和诗。无弦琴一曲，古调岂求知。
闻莺有感呈一二知己
作者：区越
朝代：明

午窗聊自检残书，柳外莺声一起予。岂谓高阳凋落半，却缘刘白往来疏。闲于酒德还思颂，老觉诗魔尚未除。留得一屏风月在，晚凉惟拟共君居。
阅射北郊
作者：区越
朝代：明

野鹤翛然太老身，犹闻骑射出城堙。箭穿杨叶谁将并，歌遏行云酒有神。日弄潢池非乱略，闲挥白羽是陈人。庙堂收用多长技，岭海何年拜虎臣。
阮学愚处士致爱堂成
作者：区越
朝代：明

孝心一念故分明，祀事多年始发诚。风木之悲时易代，孩提之慕老难更。人文盛世重宣朗，礼教名家载肃清。多少丹青焕闾里，独于仁孝写真情。
阮学愚寓处赏菊
作者：区越
朝代：明

闲庭种菊但三株，品列红黄白间舒。香色独怜谁与伴，根荄那复问何如。久留东老情偏厚，况此渊明兴未疏。唤起江门诗酒伴，几回歌咏重踟蹰。
陈司训迁观城掌教临别投赠
作者：区越
朝代：明

教分象邑已前闻，再总观城道益尊。溟海南游方住楫，岱宗东望又梯云。欲留春意归墙屏，合养桐材惜寸分。榱桷栋梁皆入用，吴兴千古复谁论。
陈大云召饮次韵
作者：区越
朝代：明

图刻山阴旧本明，流杯恐亦慕虚名。太丘不入诸贤会，百里何人见德星。长溪照我鬓星星，每日寻君懒刺名。江阁不知长夏过，岸花闲映水花明。
陈大云召饮次韵·其一
作者：区越
朝代：明

图刻山阴旧本明，流杯恐亦慕虚名。太丘不入诸贤会，百里何人见德星。
陈大云召饮次韵·其二
作者：区越
朝代：明

长溪照我鬓星星，每日寻君懒刺名。江阁不知长夏过，岸花闲映水花明。
陈大云诞日诗召和
作者：区越
朝代：明

水绕花环寿域春，软红飞断六街尘。醉中谙得华胥路，始信家君酒有神。山中毛颖不中书，颂祷惭来一字无。太酌径须从沈老，苦吟时复见黄初。
陈大云诞日诗召和·其一
作者：区越
朝代：明

水绕花环寿域春，软红飞断六街尘。醉中谙得华胥路，始信家君酒有神。
陈大云诞日诗召和·其二
作者：区越
朝代：明

山中毛颖不中书，颂祷惭来一字无。太酌径须从沈老，苦吟时复见黄初。
陈梅所八旬寿官给帛
作者：区越
朝代：明

束帛乌纱降有期，老承天赍敢言迟。人同东海归来岁，世际西周惠养时。阖户忍贫真铁汉，的心行孝是佳儿。思君此日情如醉，限隔无由劝一卮。
陈洪斋顾示近罹二郎之戚口号慰之
作者：区越
朝代：明

众绿当窗结夏帏，午风襟袖却先知。低飞白鸟来何处，久住黄莺让好枝。公道有归天亦定，老年休恨事多违。杜陵诸作皆称史，亦少渊明责子诗。
陈邦衡以修复六代祖旌亭见示赋此
作者：区越
朝代：明

宋祚逢厓谶已终，可怜当代尽英雄。虞渊赤手难捞日，炎海穷鳞死附龙。釜庾尚存皆国赋，疲嬴思济本由衷。旌亭异日谁修复，赖有云孙识两翁。
除夕
作者：区越
朝代：明

三杯酌后检新书，岁候春来一日除。淑气多情开酒面，东风无力拂霜须。喜闻岭海销金甲，更望闾阎饱菽蔬。再拜东皇问恩泽，去年南国雨如珠。
除夕
作者：区越
朝代：明

把玩真年事，更长不可孤。管弦私绮縠，草莽识欢娱。
除夕呈同年甘泉湛尚书
作者：区越
朝代：明

一年新似一年新，斗柄依稀又建寅。独自阶除望云物，满天星宿上吟身。笙歌入夜欢声沸，拜舞明朝玉几陈。闻说梅花开树树，天南天北寄情真。岁事多因荆楚俗，无端送旧与迎新。闾阎总趁笙歌乐，云物何劳占候勤。爆竹先声知腊尽，屠酥半醉觉年分。香风暗逐梅花绽，始信今朝酒有神。
除夕呈同年甘泉湛尚书·其一
作者：区越
朝代：明

一年新似一年新，斗柄依稀又建寅。独自阶除望云物，满天星宿上吟身。笙歌入夜欢声沸，拜舞明朝玉几陈。闻说梅花开树树，天南天北寄情真。
除夕呈同年甘泉湛尚书·其二
作者：区越
朝代：明

岁事多因荆楚俗，无端送旧与迎新。闾阎总趁笙歌乐，云物何劳占候勤。爆竹先声知腊尽，屠酥半醉觉年分。香风暗逐梅花绽，始信今朝酒有神。
除夕示诸子
作者：区越
朝代：明

欲雨不雨岁云暮，北山南山云共屯。且与比邻相暖热，肯辞杯酌后儿孙。百年事业须勤俭，一日光阴惜寸分。莫更悠悠过时节，明年明日又迎春。
除夕立春
作者：区越
朝代：明

高卧屏山旧隐居，心关时节趁徐徐。土牛入郭春回暖，爆竹侵宵岁又除。向老几人同白社，养生长日觅丹书。早逢过客谈玄理，又借春风一起予。
雨后书事
作者：区越
朝代：明

望雨多时意已灰，殷雷数日与同来。可知原隰膏油遍，何限闾阎笑口开。野菊半酣田父散，高吟未竟晚凉催。秋归粒米应狼戾，更听民谣出草莱。
雩峰和答山居即事用韵呈谢
作者：区越
朝代：明

伐石编茅架短松，幽居自合隐屏峰。弹丝弄竹无多事，问水寻山更几重。径僻尽拚黄叶满，门闲长与白云封。招游剩有渔樵兴，不到山根不转蓬。
雪候对菊
作者：区越
朝代：明

雪候争开碎剪黄，未容秋色入冬藏。染根不用呈仙手，索笑时来有古狂。冷艳故应寒宿露，真心犹自抱严霜。何人更续猗兰操，停待香风翳草堂。
颐宾
作者：区越
朝代：明

是处行吟是处花，等閒花地不相赊。禾冈直上标清格，梅岭南来数大家。考德四乡都属望，映阶群玉总无瑕。渭滨老起尤多事，合系沧江旧钓槎。
题云卧轩寿卷
作者：区越
朝代：明

世家姑射雪冰清，岁岁鹅山举寿觥。天与高风排末俗，偏从仁厚锡遐龄。赤泥西华聊分枕，云卧江门旧扁名。九十四年方炼蜕，三山回首渡环瀛。
题云卧轩寿卷
作者：区越
朝代：明

曾有篇章访石翁，欲将巾履献重瞳。图南家世终华顶，杜老诗情只滚东。
题仰山卷
作者：区越
朝代：明

箧巾时捡燕峰书，白下多年梦寐馀。万里恩私犹未报，只应无路致区区。
题仰燕诗卷
作者：区越
朝代：明

门墙多贱士，高义出风尘。一别花前月，三年岭外人。庙堂思起病，岩穴岂谋身。尧舜君民日，依依属望频。
题养高卷
作者：区越
朝代：明

绕池清自照，环堵绿成沉。老梦江湖远，闲庭岁月深。欲从千仞立，肯受一尘侵。俗外空高论，犹防损道心。
题江门别卷
作者：区越
朝代：明

瑞香初解结，金橘正包收。冰玉忘宾主，琴樽忆宴游。雨寒山路湿，风急浪花浮。怅折江门柳，长条莫系舟。
题萧中书荆山族谱
作者：区越
朝代：明

何日红梅树，移栽紫汉边。根依南岭固，香转北枝先。世系详亲派，乡评略外编。云仍千载后，风韵故依然。
风雨晴后舒怀
作者：区越
朝代：明

山径崎岖没野蒿，翠屏深卧听波涛。林庐镇日无人过，风雨长松入夜号。索寞琴尊悲老大，因循灯火误儿曹。晴来稍已秀兰蕙，几处莺声出柳梢。
餐荔次韵
作者：区越
朝代：明

一抹丹霞百树连，江园荐荔喜新鲜。繁华独数端阳后，风味应无夏至前。代柬群公真有句，膏车盘谷总忘年。石桥流水古松下，此地谁分一洞天。一山云起一山连，两岸花开两岸鲜。正拟听琴来涧畔，忽闻吹笛过溪前。习池屡许山公醉，甲子谁缘绛老年。白发苍颜赴嘉会，绿菱丹荔共长天。
餐荔次韵·其一
作者：区越
朝代：明

一抹丹霞百树连，江园荐荔喜新鲜。繁华独数端阳后，风味应无夏至前。代柬群公真有句，膏车盘谷总忘年。石桥流水古松下，此地谁分一洞天。
餐荔次韵·其二
作者：区越
朝代：明

一山云起一山连，两岸花开两岸鲜。正拟听琴来涧畔，忽闻吹笛过溪前。习池屡许山公醉，甲子谁缘绛老年。白发苍颜赴嘉会，绿菱丹荔共长天。
饮邓宪副溪园
作者：区越
朝代：明

溪园召饮意偏浓，亦有浮眉九尺筇。才过中和三月节，尚馀花信几番风。思援逸驾诗无敌，为制颓龄酒有功。至境更寻花柳外，百年行乐许君同。红雨争飘绿转浓，野桃溪畔住方筇。数声杜宇松杉露，百啭流莺杨柳风。南畹艺兰空费日，东山种竹未成功。春光并入溪园望，青子累累万树同。
饮邓宪副溪园·其一
作者：区越
朝代：明

溪园召饮意偏浓，亦有浮眉九尺筇。才过中和三月节，尚馀花信几番风。思援逸驾诗无敌，为制颓龄酒有功。至境更寻花柳外，百年行乐许君同。
饮邓宪副溪园·其二
作者：区越
朝代：明

红雨争飘绿转浓，野桃溪畔住方筇。数声杜宇松杉露，百啭流莺杨柳风。南畹艺兰空费日，东山种竹未成功。春光并入溪园望，青子累累万树同。
饮钟海月家次韵
作者：区越
朝代：明

闻道西山笋蕨香，远扶鸠杖过眉长。参烹海路羹尤滑，醉卧南薰夏亦凉。皓首方知寻四老，黄埃却笑污三梁。从今伏腊真时节，一举何辞累十觞。
高文山先生至西塾子弟乐有贤师赋此
作者：区越
朝代：明

数椽书屋亦东郊，外户多年闭未牢。文字有时随俗变，姓名何处揭云高。欲从月窟攀仙桂，预向吴刚借快刀。榱桷栋梁皆适用，苏湖千古象贤豪。
鹤田
作者：区越
朝代：明

暂处群鸡亦挺然，清声嘹亮彻旻天。信知华表千年鹤，不负东坡二顷田。丹顶岂须文武火，羽衣元是岛莱仙。一尘不染青田背，笑尔扬州俗士缠。
黎养真以地赠琴师郭子韶为生藏其义可嘉也赋之
作者：区越
朝代：明

全岭佳城任卜藏，养真为义亦堂堂。平生不枉千金费，从此贤声日播扬。
龙津道中忆诸弟
作者：区越
朝代：明

斜风细雨猎村庄，北客东行路转长。惯马久乘难促鞭，小船宜浅亦抛江。市沽薄薄聊祛湿，野菊离离未荐霜。两月南来无一字，举头空见雁成行。
濯缨石
作者：区龙祯
朝代：明
体裁：古风

江边一片石，何人向濯缨。只见江边石，不见石上亭。怪哉此石贞如沆，不在沧浪在烟瘴。太华莲岳未许攀，罗浮日观差同尚。岂谓生来自他山，不用为错宁为砀。缥缨纡绶等闲看，谁缨谁足宜无妄。臣门纵如市，臣心终如水。卬友隔芳洲，牵情随葛藟。瞿塘滟滪大如斗，宁知此石亦中流。寄语沙棠维楫者，放歌石上一虚舟。
曹署感事
作者：区龙贞
朝代：明

中丞累诏援榆关，节钺长随塞外颁。南国十年输税尽，北庭何日羽书间。荒城笳落秦时月，绝岛屯高海上山。自听秋风铃铎响，几将封事过朝班。
双溪
作者：华云
朝代：明

莲蓉门外水悠悠，杨柳蒹葭岸岸秋。帆影两分青嶂雨，渔家一带白蘋洲。每疑杜老东西瀼，独放鸱夷远近舟。歌罢沧浪有余兴，济川功业可淹留。
复碧山吟社和韵二首
作者：华云
朝代：明

黄公涧畔万松南，名胜流传径故谙。幽砌泉声随处响，双峰云影自相涵。赏心共向闲边会，空性都从静里探。徙倚檐前白日晚，一帘花雾对书龛。坐对山僧怅昔贤，春霞映日悟真诠。鸟啼当户疑闻法，花落闲阶不离禅。流水绿苔嗟世事，空山碧月断诸缘。一丘一壑冥鸿集，不负耆英胜始全。
复碧山吟社和韵二首·其一
作者：华云
朝代：明

黄公涧畔万松南，名胜流传径故谙。幽砌泉声随处响，双峰云影自相涵。赏心共向闲边会，空性都从静里探。徙倚檐前白日晚，一帘花雾对书龛。
复碧山吟社和韵二首·其二
作者：华云
朝代：明

坐对山僧怅昔贤，春霞映日悟真诠。鸟啼当户疑闻法，花落闲阶不离禅。流水绿苔嗟世事，空山碧月断诸缘。一丘一壑冥鸿集，不负耆英胜始全。
鼋头渚
作者：华云
朝代：明

路入桃源九曲环，早春放棹碧云间。瑶台倒映参差树，玉镜平开远近山。片片峰霞开罨画，微微石溜起潺湲。胜游况值云霄客，共羡轻鸥去不还。
题九仙宫
作者：华仁源
朝代：明
体裁：七言绝句

熟读经文字五千，青牛背上得真传。云间一鹤飞来久，疑是宫中第十仙。
写怀寄豫斋叔祖
作者：华从智
朝代：明
体裁：七言律诗

山可供樵水给厨，归云幽处兴偏余。清风竹里闲敲句，白日林间自读书。三径菊松陶令宅，一村花鸟杜陵居。为嫌白发催人老，故卜余山结草庐。
山中即景
作者：华从智
朝代：明
体裁：七言律诗

万壑烟光紫翠酣，暖风晴树两相堪。疏帘卷雾诗眸豁，短屐行云野兴甘。莺送巧音寻谷口，水浮新涨漾溪南。三山海上元同调，更喜韶光拥暮岚。
山中晓归
作者：华从智
朝代：明
体裁：七言律诗

天淡星稀流曙光，东窗松桧色苍苍。轻岚薄雾笼残月，高树含风送早凉。野鹿不惊芳草过，山衣还带冽泉香。茫茫大块升沉里，人在青山百虑忘。
夏日南园即事
作者：华仲亨
朝代：明

山畔倚层楼，群公暇日游。竹深亭不暑，树密径先秋。幽鸟啼残梦，寒泉泻积愁。羲皇原不远，高枕此林邱。
小春九日偶成
作者：华仲亨
朝代：明

送客偶然出，归来仍掩门。青山当去路，黄叶满前村。幽赏已云足，浮生无可言。纷纷看归鸟，落日倚南轩。
秋夜再宿安茂卿西林次陈性甫韵却寄
作者：华仲亨
朝代：明

丛林合沓隐丹邱，还指松头倚画楼。兰桨共移明月夜，绮窗遥对乳峰秋。阶前蟋蟀寒偏急，池上芙蓉晚更幽。寄语陈遵莫投辖，春来还拟复同游。
秋杪徐太学邀游石湖时久雨初霁回舟复雨漫成
作者：华仲亨
朝代：明

公车赋罢出长安，千里还家共岁寒。别去漫挥他日泪，相逢但说旧时欢。兰舟载酒乘秋晚，湖寺寻僧到日残。天为故人开霁色，近城风雨又漫漫。
西园晚涉
作者：华仲亨
朝代：明

为厌区中扰，而今物外情。日暄梅动色，风细竹无声。瘦石扶云立，疏杨傍水生。高楼供远眺，诗思陡然清。
绝命词
作者：华允诚
朝代：明

视死如归不可招，孤魂从此赴先朝。数茎白发应难没，一片丹心岂易消。世杰有灵依海岸，天祥无计挽江潮。山河漠漠长留恨，惟有群鸥侔寂寥。
赠族侄
作者：华允诚
朝代：明

当年草创水西堂，忠孝关情此日觞。一德赓歌荃泽久，三春报答棘心长。云深会有重离照，纲密其如千仞翔。最爱芝兰森秀色，早为家国兆祯祥。
小除日署中祭先
作者：华元禔
朝代：明

飘忽年华似电流，每瞻风木不胜愁。深惭禄养违初愿，敢谓名成喜壮游。异地岁时聊俎豆，故山霜雪冷松楸。清尳未酬肠先断，何日貤恩下帝州。
夜雨
作者：华叔阳
朝代：明

惊尘满目客愁多，忽而玄阴布太和。树色含烟云外合，竹声将雨梦中过。风传长乐添宫漏，气爽承明散玉珂。遥忆江南农事急，桔槔停处听讴歌。
用辋川韵题画
作者：华叔阳
朝代：明

逃名爱岩泽，一室面诸峰。月隐孤村树，云和远寺钟。溪声连断岸，垥影散疏松。合户斋心久，依然学老龙。
赠南禅寺主持静庵
作者：华启直
朝代：明
体裁：五言律诗

古梵枕痕边，溪流绕户旋。浮屠烟树渺，方丈磬钟玄。法眼空三界，禅栖息众缘。上人今主此，持戒有真诠。
赠王其勤
作者：华启直
朝代：明
体裁：七言律诗

三年美政著英声，九转遗丹试小成。掌握图回均井地，指麾能事措坚城。皇朝夙举登庸典，下士空怀乐育情。咏罢菁莪还伫望，紫霄鸿鹄羽仪明。
春尽
作者：华善继
朝代：明

即看春欲尽，渐觉客衣轻。燕以飞虫下，鱼因落絮惊。看云忘拙宦，对雨忆躬耕。最爱新移竹，清风叶叶生。
灌园
作者：华善继
朝代：明

未得餐霞去，还来学灌畦。杜门芳草绿，听雨药苗齐。世事看蕉鹿，心情问木鸡。接离休倒着，花下恐相迷。
舟中述怀
作者：华善继
朝代：明

高城片雨外，倚棹乱蝉鸣。远树他乡色，浮云过客情。泉甘知早竭，木散得长生。悔逐时人后，空将骨肉轻。
雨后
作者：华善继
朝代：明

高树留残雨，层城带晚烟。炉香菰米熟，架满豆花鲜。未改狂奴态，还为长吏怜。不因公事暇，那赋白云篇。
今夕行
作者：华善述
朝代：明
体裁：乐府曲辞

今夕何夕露为霜，湖中之水寒且苍，明月倒落水中央。溯游从之葭菼香，云山层层思难忘。我有故人隔他方，三年不归松菊荒。谁谓河广一苇杭，尔独胡为劳我肠。
休洗红
作者：华善述
朝代：明
体裁：乐府曲辞

休洗红，洗红红可惜。初洗犹作黄，再洗渐成白。红芳既去质亦移，虽有茜草将安施。
再游惠山
作者：华善述
朝代：明

山色炤西津，重来不出旬。虽言爱云石，只欲远风尘。泉水寒如昨，松花晚作春。九龙俱稳卧，去去莫攀鳞。
山中作
作者：华善述
朝代：明
体裁：古风

达士贵薄游，幽人安坦步。耿耿梧月初，萧萧竹风暮。握兰青厓阴，采蘋寒水渡。荷衣秋始制，何用畏多露。
川上
作者：华善述
朝代：明

亭午柳阴积，晴川聊可娱。舒荷已复敛，鸣蝉亦徐徐。目送东波逝，中有西上鱼。唯恐钓饵及，含意独踌躇。
庭草作花有感
作者：华善述
朝代：明
体裁：古风

中庭无嘉植，青碧翳芳草。秋至花乱开，翠色亦自好。既不藉溉灌，复无采摘扰。无名且无种，生意可常保。
招隐吟和伯氏
作者：华善述
朝代：明
体裁：乐府曲辞

招隐吟，寒山苍苍日欲沉，风来万木皆萧森。飞泉激石流清音，听之如玉复如金。须臾月出罔两侵，猿鸣后林鹤前林。青松白露光淫淫，珠玑堕地不可寻。有美一人薜荔襟，横陈古昔三尺琴。一指未下意已深，广陵之散愁人心，抵节高歌招隐吟。
旅怀
作者：华善述
朝代：明
体裁：五言律诗

万里秋将尽，孤舟夜未残。独愁成泪易，清梦欲归难。雁落繁霜白，鸥飞片月寒。朝来行客鬓，映水默相看。
晚秋邹灵寿见过
作者：华善述
朝代：明
体裁：五言律诗

野田犹汎滥，篱落亦荒芜。启户闻鸣鹊，停舟散浴凫。愁来说鸿宝，酒后忆雕胡。君定知朝事，今年可赐租。
杂诗
作者：华善述
朝代：明
体裁：古风

白发白更长，白花白更香。春风一相见，岁月久难忘。君耕石田熟，余亦起群羊。
海楼篇
作者：华善述
朝代：明
体裁：乐府曲辞

上客且归休，我歌送行舟。君家近东海，海中有瀛洲。瀛洲不可见，但见金银楼。此楼谁为之，无乃蜃气浮。相望邈无梁，引领成悲愁。
游南禅寺
作者：华善述
朝代：明

秋风郭外泊，落日寺中行。欲借空林意，聊移畏路情。阶虫惊客住，檐鹊代僧迎。雉堞如云近，还疑是化城。
濠梁篇
作者：华善述
朝代：明
体裁：乐府曲辞

濠水清若虚，鯈鱼此中居。鯈鱼何所乐，水阔忘呴濡。庄惠去已久，怀古思有馀。子是梁上人，非鱼谅知鱼。
荅钱化臣
作者：华善述
朝代：明
体裁：古风

玄蝉餐清风，长日鸣茂林。蟋蟀饮繁露，永夜莎根吟。二虫夫何知，听者多苦心。弦桐与无弦，视之谁非琴。曰余室湖渚，开口当遥岑。既无簪组累，又鲜辕马临。终岁足暇豫，长谣散幽襟。偶为好事传，讵取时名侵。愧君锡嘉誉，抚己安可任。
谒泰伯庙
作者：华善述
朝代：明

三让身将隐，千家国亦偏。庙唯称至德，乡不讳先贤。卜洛无王业，归吴有墓田。县官修伏腊，野老记流传。风土变夷后，云山采药前。柱痕龙跃夜，松盖鹤栖年。阶藓乾秋日，炉尘幂暮烟。仰瞻遗像肃，端委尚依然。
长相思
作者：华善述
朝代：明
体裁：乐府曲辞

长相思，相思长几许。黄河三三曲，曲曲通牛渚。巫山六六峰，峰峰度神女。枯槎不来云不雨，梦落风波安可语。
和戴濯缨
作者：华塑
朝代：明
体裁：七言律诗

为谒真修篡顶阳，四千里路水云长。雪消荆汉川流急，春到郊原草木芳。惊梦晓雷声隐隐，暗江风雨思茫茫。从今天柱登临后，陡觉吾人志气昂。
武当道中
作者：华塑
朝代：明
体裁：七言律诗

鹦鹉洲西入汉阳，野花乱落水流香。春风棹送人南去，夜月天空雁北翔。适兴清宵凭酒盎，遗怀白昼和诗章。归期已属清和景，棠棣生阴日正长。
闲居
作者：华塑
朝代：明
体裁：五言律诗

湖滨茅屋小，贵客到门稀。白昼风翻帙，清宵月映衣。萍随流水去，云逐落鸦飞。老我心无事，闲观造化机。
追和先君子九日斋居韵
作者：华复初
朝代：明

忆昔长干道，登台雨正晴。长飙枫树远，独鸟大江清。柳巷三洲隐，芦花两岸明。当杯愁落木，揽古爱佳名。敢抱遗珠叹，难忘泣玉情。诸方来梵响，是处起歌声。紫蟹香粳饭，银鲈菰米羹。三秋怀鹤驭，十载记鸾笙。此日黄华早，悲风白露横。似闻华表语，翘首彩云生。
送高静成先生之官黄岩
作者：华复诚
朝代：明

十年交谊重相依，一夕离筵怅独违。已羡青春沾宠命，更怜彩服奉慈闱。地临海迥风尘后，花满山城案牍稀。为报鲸鲵休鼓浪，使君承檄正宣威。
侍家大人林居
作者：华夏宁
朝代：明
体裁：五言律诗

娱亲成小筑，幽境桃源通。雨浣山光翠，花蒸云气红。游鱼听曲出，舞鹤拂衣翀。新酿葡萄熟，趋庭乐未穷。
夜读
作者：华夏宁
朝代：明
体裁：五言律诗

子夜百喧息，坐深忘薄躯。露零惊鹤梦，风细捋花须。浮白离骚尽，探玄象罔殊。静中来妙理，千古一须臾。
春日写意五首·其一
作者：华宗康
朝代：明
体裁：七言律诗

处处轮蹄踏软尘，韶华又见一番新。杏桃红入花初绽，杨柳青归叶未匀。老去壶觞时独醉，春来风景足怡神。太平幸遇惭无补，白发逍遥乐此身。
春日写意五首·其三
作者：华宗康
朝代：明
体裁：七言律诗

风生紫陌起香埃，白发其如急影催。燕子社前应未到，杏花雨后已全开。懒随车马游花市，遥听笙歌咽凤台。时值雍熙且行乐，韶华去去肯重来。
春日写意五首·其二
作者：华宗康
朝代：明
体裁：七言律诗

坐对春光漫品题，满乡清雅足幽栖。黄鹂学语口犹涩，白雁归飞翅亦低。云杏露桃多色态，长街短陌险轮蹄。郊原雨过闲行处，芳草茸茸若剪齐。
春日写意五首·其五
作者：华宗康
朝代：明
体裁：七言律诗

千红万紫闹芬芳，老去空惭两鬓霜。溪上差差添鸭绿，柳梢袅袅变鹅黄。蜂愁蝶困春将老，燕语莺啼日渐长。静坐湖乡最深处，时人不识赋诗忙。
春日写意五首·其四
作者：华宗康
朝代：明
体裁：七言律诗

春到江南草木繁，寻芳车马镇时喧。縻芜草惹王孙恨，杜宇声销望帝冤。和露碧桃时有态，撩人红杏却无言。韶华九十如飞过，游子何时归故园。
次过廷章见寄
作者：华宗康
朝代：明
体裁：七言律诗

慕遁宜园老布衣，平生应不蹈危机。心游物外时时乐，回首人间事事非。明月清风诗思阔，白云瑞草宦情微。年来愧我长相别，目断江空雁过稀。
秋夜与吴兴平话旧
作者：华宗康
朝代：明
体裁：七言绝句

远别悠悠不易逢，草堂今夜一尊同。关情最是窗前雨，又送秋声到井桐。
积轩为赵主事汝吉赋
作者：华宗康
朝代：明
体裁：古风

积帛欲满厢，积金欲满籯。彼昏不知悟，利害由此萌。懿哉旧王孙，高轩扃日积。所积异于人，积书兼积德。积书已能读，有志凌青云。一朝显父母，致君泽斯民。积德遗于孙，子孙复能继。不负积轩名，奕奕传后世。
题方水云送行卷
作者：华宗康
朝代：明
体裁：七言绝句

鹅湖湖上又逢君，谈笑论诗酒半醺。明日还从湖上别，片帆归去水连云。
九月廿五夜枕上闻雨寄示兴仁兼简允庄弟
作者：华宗韡
朝代：明

风雨潇潇夜，无眠忆远行。自惭衰老日，犹抱别离情。吉水舟初上，云阳月正明。来年春色好，准拟望归程。
四月情况殊不佳，勉强入市暴热
作者：华宗韡
朝代：明

往事浑如梦，浮生良可叹。莺花愁里过，风月病中看。坐久腰如痛，行迟腿亦酸。时光顿炎热，未敢说求安。
岁暮独坐书怀四首
作者：华宗韡
朝代：明

岁尽愁难尽，情深虑转深。生涯贫且贱，忧道古犹今。岂为求名论，空惭济物心。斯文如未坠，千载有知音。斯道从先觉，新民亦古人。生逢汤武世，迹近许巢邻。俗务浑如旧，年华忽又新。一心能此念，万物即皆春。古来忧道者，往往不忧贫。己欲循天理，心惟济物仁。冰霜初入腊，梅柳已知春。人事难为力，林泉独善身。
岁暮独坐书怀四首·其一
作者：华宗韡
朝代：明

岁尽愁难尽，情深虑转深。生涯贫且贱，忧道古犹今。岂为求名论，空惭济物心。斯文如未坠，千载有知音。
岁暮独坐书怀四首·其三
作者：华宗韡
朝代：明

古来忧道者，往往不忧贫。己欲循天理，心惟济物仁。冰霜初入腊，梅柳已知春。人事难为力，林泉独善身。
岁暮独坐书怀四首·其二
作者：华宗韡
朝代：明

斯道从先觉，新民亦古人。生逢汤武世，迹近许巢邻。俗务浑如旧，年华忽又新。一心能此念，万物即皆春。
归故里
作者：华宗韡
朝代：明

频年惜别恨萦怀，今夕还家笑语谐。共喜轩前仍有鹤，独怜坞内已无豺。西风发白人将老，东阁花红景又佳。愿尔自求多福祉，长留春色慰吾侪。
得大儿书作诗寄之再寄大儿兴仁
作者：华宗韡
朝代：明

花落深林晚，凄凉又一春。杖藜徐散步，卮酒不沾唇。无复繁华梦，空余老病身。裁诗强排闷，寄汝远游人。
梦先公自外而归
作者：华宗韡
朝代：明

灯烛萦煌接父归，宛然昔日好容仪。解衣盛薄携班杖，放帽宽闲捻白髭。谒庙不忘循礼节，趋庭便欲问书诗。晨鸡唱断承欢处，不觉潸潸涕泪垂。
梦视先公
作者：华宗韡
朝代：明

一绝趋庭二十年，年年春到倍凄然。光阴有限恩何极，报答无由岁屡迁。梦里音容浑似昔，人间故旧不如前。觉来犹记承欢处，涕泪交流落枕边。
述怀
作者：华宗韡
朝代：明

堪嗟老景病缠身，况复家居懒见人。石鼎煎茶浓当酒，茅檐曝背煖如春。乐天知命无荣辱，体道随时有屈伸。莫问浮生尘世事，相看又喜岁华新。
送张师浩还梁溪忆四弟
作者：华宗韡
朝代：明

故人归兴促行程，蘋末风生动客情。今夜梁溪逢舍弟，相思相望月同明。
送钱丈还凉州
作者：华宗韡
朝代：明

十载从军两鬓霜，朅来仍整旧行装。关山迢递人千里，故旧殷勤酒一觞。投老不堪频作客，思亲拟合早还乡。班超功业须年少，付与诸郎奕世芳。
题沧浪轩
作者：华宗韡
朝代：明

僻地幽栖野水浔，沧浪一派绕云林。光浮晓日含群动，风起寒窗听小音。虎豹纵横尘不到，鱼龙偃卧蛰还深。濯缨濯足非真趣，倚槛观澜洗我心。
题画次管玄伯韵
作者：华宗韡
朝代：明

戴胜来时花正飞，鳜鱼出水荇初肥。五湖风月浑如旧，雨笠烟蓑竟不归。
与仅初再过任大理别墅
作者：华察
朝代：明

溪南读书处，秋晚数经过。寒照隐城树，苍烟深壁萝。窗明山翠近，地静叶声多。丛桂空岩暮，徒怀招隐歌。
与仅初过思闲草堂
作者：华察
朝代：明

绕屋艺桑柘，何年此卜居。山斋客到后，村杵饭香初。已是相过数，犹言宴会疏。坐看新月上，黄叶散寒墟。
五月望夜与诸君山中再酌和仅初韵
作者：华察
朝代：明

仲夏苦昼永，薰风起将夕。圆景海上来，照此山中客。坐令微暑消，兼使众累释。兴至时命觞，露下复移席。因耽水竹居，遂同鱼鸟迹。盘游岂忘返，玩物聊取适。台空人影疏，夜静潭气白。参差树杪峰，历历辨咫尺。超然悟真境，万物一虚寂。
仅初移家湖上有作和韵赠之
作者：华察
朝代：明
体裁：古风

城邑岂不美，生事在田庐。移家就所安，正当长夏初。垄上刈旧麦，园中灌新蔬。宁恤四体勤，将期方寸舒。入门谢邻里，幸托仁者居。湖光近林牖，水月澹清虚。因适鱼鸟性，遂于尘迹疏。开轩聊种竹，闭户兼著书。岂羡衣食饶，但喜岁月储。达人能固穷，朝夕恒晏如。愿言日相过，多闻时起予。
以梦中句巧对朝鲜国王
作者：华察
朝代：明
体裁：联

皂荚倒垂千锭墨；芭蕉斜卷一封书。
冬日送周上舍归娄江
作者：华察
朝代：明
体裁：五言律诗

岁晏束书去，悠然返故园。为文已自信，生事复何言。落叶藏深径，疏梅带远村。离情不可极，寒日下荒原。
吕禹城见过
作者：华察
朝代：明

直道多见黜，故人俱罢官。偶来栖隐处，一尽平生欢。日暮鸟飞疾，雪晴山气寒。相过宁厌数，岁晚论交难。
夜宿田舍
作者：华察
朝代：明

郊居观获罢，暝色满荆扉。岁事山田薄，人家茅屋稀。荒原寒照敛，独树暮禽归。夜静然灯坐，高窗黄叶飞。
夜访金秀才
作者：华察
朝代：明

独夜山阴客，停桡江月斜。溪深闻犬吠，叶尽见人家。荒径存生事，寒灯映鬓华。坐看霜气白，宿雁满平沙。
姚山人茶梦阁
作者：华察
朝代：明
体裁：古风

山人耻独醒，啜茗亦自醉。清风敞高阁，隐几颓然睡。平生在苦吟，冥想入寤寐。殷勤梦里言，款曲诗中事。神超万象融，意惬情景备。松阴泣山鬼，夜静猿鸟避。天籁本希声，筌蹄一何赘。悠悠池草心，千秋可同致。
宿玉阳山房和仅初韵
作者：华察
朝代：明
体裁：古风

返照明溪梁，深松晦夕景。岩卧符夙期，云阴石床冷。因投物外心，遂入清虚境。天寒木叶疏，月落山房静。然灯独不寐，秋宵一何永。明发从此辞，白云销苍岭。
寄同年陆给事
作者：华察
朝代：明

著书经岁掩蓬扉，江左才名重陆机。宅近寒塘黄叶满，窗开远岫白云飞。山中春草轻朱绶，梦里晨钟隔琐闱。自惜蛮荒投窜后，至今朝省谏书稀。
寄尤郡博
作者：华察
朝代：明
体裁：五言律诗

遥闻授经处，正对钱塘门。白鸟出还没，青山朝复昏。家贫常自足，官拙讵须论。为问相如赋，何年达帝阍。
山中和文寿承韵
作者：华察
朝代：明
体裁：古风

林色晚来净，秋声雨后新。偶然松下坐，对此山中人。流水任去住，白云忘主宾。安能向城市，终日劳吾形。
山台晓望怀仅初不至和姚山人韵
作者：华察
朝代：明

初日照台上，兴来成独游。天高宿雾尽，木落空山秋。晓色侵残鬓，新寒上故裘。吴门隔烟水，怅望空悠悠。
岩屋
作者：华察
朝代：明
体裁：五言律诗

凿坏宛成室，逼侧嵌危冈。花发洞门隐，云生石几凉。隔岩通水气，幽隙引晨光。岂是逃禅处，尘心已坐忘。
怀闵宫论
作者：华察
朝代：明
体裁：古风

伊昔托明义，盍簪从北扉。久要重南金，岁晚期同归。如何铄众口，中路忽分违。鄙夫昧出处，达士能先机。养屙识遵晦，戒宠知防微。嵯峨道场山，白云朝夕飞。室远入自迩，莫使音尘稀。
惠山寺与子羽话别
作者：华察
朝代：明

看山不觉暝，月出禅林幽。夜静见空色，身闲忘去留。疏钟隔云度，残叶映泉流。此地欲为别，诸天生暮愁。
早春园居次仅初韵
作者：华察
朝代：明
体裁：五言律诗

樗散任吾真，幡然早乞身。不辞为圃陋，聊给罢官贫。荷锸初经雨，开畦正及春。犹怜闻道晚，应丑汉阴人。
晚晴泛舟
作者：华察
朝代：明
体裁：古风

载酒随轻流，漾情未已。夕阳映前川，棹入微茫里。散发弄烟烟波，窃比鸱夷子。沙际暝色来，归楫还自理。何处《沧浪歌》，因之一洗耳。
晚至湖上仅初和韵
作者：华察
朝代：明

山中读书罢，来憩澄湖滨。绿阴暗溪路，草堂静无尘。平生沧洲意，烟波梦垂纶。石梁度落景，花渚藏余春。闲情狎鱼鸟，悠然适吾真。云天澹晴霁，空水明衣巾。未遂乘桴愿，徒怀江海人。
游善卷碧仙岩
作者：华察
朝代：明
体裁：古风

落日下空门，斋钟出林莽。偶兹叩精庐，再宿翠微上。旧游不知处，但见松杉长。岩虚露气清，坐觉心魂爽。月白山窗高，夜静风泉响。遂令寤寐中，超然脱尘网。云壑永栖迟，愿言税归鞅。
澄观楼晓坐和仅初韵
作者：华察
朝代：明

晓色澄秋林，霞明映山翠。贪奇事夙兴，爽气醒残醉。空霜日夜繁，坐见木叶瘁。天高宿雾收，白云出平地。初日照重岩，寒流响虚隧。景物清心魂，泠然起遐致。
秋初雨后同姚山人山行
作者：华察
朝代：明
体裁：五言律诗

空山秋雨齐，载酒一从君。林静发清磬，潭虚生日云。登临聊适意，去住自为群。归路溪桥晚，凉蝉噪夕曛。
秋夜送户部家叔登黄阜
作者：华察
朝代：明

离亭对衰柳，落日送行客。秋声在孤屿，兴来恣探陟。台殿澄夕阴，明灯照禅室。夜静山月高，潭虚映空色。水镜清道心，超然垢氛涤。浮云亦何意，聚散随所适。风叶逐归蓬，霜空起寒笛。
秋日施子羽姚山人见过
作者：华察
朝代：明
体裁：古风

扫径秋色佳，衡门迟来客。山厨荐园蔬，恋赏淹日夕。荒台荫丛桂，徙倚对岩壁。夜静人意閒，潭空月华白。信宿惬所期，去住欣自适。养生慕彭聃，学道窥庄易。愿言保微尚，岁晚成三益。
秋日观稼楼晓望
作者：华察
朝代：明

日出天气清，山中怅幽独。登高一眺望，风物凄以肃。流水映郊扉，炊烟散林屋。秋原一何旷，薄阴翳丛竹。时闻鸟雀喧，因念禾黍熟。悠悠沮溺心，千载犹在目。
秋日闲居漫兴和仅初韵
作者：华察
朝代：明
体裁：五言律诗

高齐著书暇，云尽见诸峰。已卜青山宅，言追处士踪。溪深度夕鸟，地静闻疏钟。蓬户无人到，苍苔一径封。
秋晚过侄英园居
作者：华察
朝代：明
体裁：古风

野旷秋气高，丹枫映茅屋。农家各欣欣，门外山田熟。相邀具鸡黍，悠然入深竹。风物日萧疏，但见篱畔菊。赏心惬所期，胜事良已足。落景照湖光，孤亭暝岩麓。
答同年李仁甫寄点苍山石
作者：华察
朝代：明

故人消息阻河关，万里题缄泪欲潸。云寄远心将片石，月随清梦到苍山。诗成却笑穷逾拙，身退犹怜老未闲。怅望昆明池草色，春风南雁几时还。
芝溪诗为蒋上舍作
作者：华察
朝代：明
体裁：五言律诗

自居銮江上，迢递忆吴关。栖鸟寻故处，归云怀旧山。春明紫芝秀，月照清溪闲。孰谓川途远，神游时往还。
荆溪晓发
作者：华察
朝代：明
体裁：五言律诗

挂席出溪口，微茫天渐明。残星带高树，春水抱孤城。野旷月初没，村深鸡乱鸣。停舟问渔父，谁识济川情。
赠彭孔加
作者：华察
朝代：明
体裁：五言律诗

闻说幽溪处，衡门委巷通。业存三径僻，道在一经穹。霜叶堕虚牖，云山随短筇。坐怜华发改，莫遣绿樽空。
过烟水庄
作者：华察
朝代：明

垂杨荫平田，湖畔多菑畬。茫茫烟水中，结茅成隐居。闲门闭白日，密竹临清渠。行随溪上云，倦枕床头书。客至时命酒，兴来兼捕鱼。愿言托幽迹，卒岁同樵蔬。
过环谷草堂
作者：华察
朝代：明
体裁：古风

采药到仙家，白云满空谷。群峰环四面，苍翠常在目。一径何逶迤，颓垣见修竹。岩扉白日扃，隐几睡方熟。有时学灌畦，抱雍阴乔木。悠悠林壑间，俯仰聊自足。
送俞汝成迁绍兴贰守
作者：华察
朝代：明
体裁：古风

一官谪南楚，三载始得迁。积薪岂足欢，养晦有固然。劫来佐会稽，境中秀山川。八月钱塘潮，送君江上船。廨宇倚绝巘，苍翠生檐前。嵯峨越王台，日夕空云烟。卧治饶化理，登临富诗篇。吾将探禹穴，藉此东道贤。
送吴内翰奉使过家北上
作者：华察
朝代：明
体裁：七言律诗

帝子分封礼数优，远烦词客下螭头。还家偶入青山社，载笔仍趋丹凤楼。禁苑花明双阙曙，江城枫落片帆秋。十年无复瀛洲梦，潦倒因君忆旧游。
送安郡倅还京口
作者：华察
朝代：明
体裁：五言律诗

离亭一怅望，春水渺孤舟。黄鸟啼津树，青山对驿楼。恨添芳草色，梦绕大江流。为问衡阳雁，何时过润州。
送施子羽谒选北上
作者：华察
朝代：明
体裁：五言律诗

把酒那能别，江城落木初。乡心萦客路，寒色上征车。旅食途将暮，人情交易疏。汉廷方重赋，谁为荐相如。
送蒋户部奉使北还
作者：华察
朝代：明
体裁：七言律诗

高馆别歌敞别筵，使君行色在楼船。九江落日明秋水，八月空山响暮蝉。乡信正逢南度雁，离心先共北帆悬。独馀猿鹤留三径，相过徒令二仲怜。
送谈同年转台郡二守
作者：华察
朝代：明
体裁：五言律诗

浮云本无击，去住欲何为。山郡兴自僻，大夫官不卑。俸钱足酤酒，暇日但吟诗。莫入天台去，花深失路歧。
酌红梅下和姚山人韵
作者：华察
朝代：明
体裁：五言律诗

岩梅发红萼，独树明高林。春画鸟鸣寂，雪晴山阁阴。乡愁不入梦，岁序自惊心。对此生华发，宁辞杯酒深。
雨后山园即事和仅初韵
作者：华察
朝代：明
体裁：古风

山色晓微霁，山鸠鸣不已。雨气积重林，岩阴木生耳。荷锄历中园，开畦看新水。群峰对草堂，白云满窗几。因兹避世心，悟彼摄生理。万物皆自然，至人贵无已。
夏日同张池水公兼兄游惠山分得泉字
作者：华师召
朝代：明

欲消长夏日，同试九龙泉。树远含初雨，云低结暮烟。峰巅双塔耸，石畔一僧眠。不尽登临兴，言归思渺然。
闲居杂言用陶韵
作者：华师召
朝代：明

经岁掩柴扉，端居谢尘鞅。身贱避贵人，齿衰绝妄想。有时入山中，素心共还往。乍见询寒温，杂坐无少长。争夸饮兴豪，不羡交道广。竟日鹿豕游，忘形其草莽。
七夕天阴
作者：华幼武
朝代：明
体裁：七言绝句

七香车子夜相过，天上人间事若何。云意故怜怀抱恶，不教挥泪见明河。
七夕戏占为子平先生悼亡
作者：华幼武
朝代：明
体裁：五言律诗

织女渡河秋，文园生暮愁。双鸳惭比翼，孤雁诉离俦。有药谁能晒，摊书祇倦收。无端虚幌月，空照曝衣楼。
久雨
作者：华幼武
朝代：明
体裁：五言律诗

江雨洒还稀，江云湿更低。不愁吴水阔，惟恨楚山迷。野鹤思高举，林乌慕稳栖。渐看晴景好，可得溷涂泥。
义兵行
作者：华幼武
朝代：明
体裁：古风

风萧萧，雨凄凄，义兵起程行路迷。腰刀手枪耀光辉，青衫白帽行队齐。问渠远行将何之，官司召募征江西。妻儿父母夹道啼，我今与汝生别离。生别离，不得已，在家出征同一死。麦禾满田穗将结，皇天淫雨无时歇。去年秋旱号饥寒，今年夏麦不得餐。幸逢此地无争战，供给军需民力乾。生为浙西农，死为江西卒。回首语妻儿，何处收吾骨。率土皆王民，安敢辞苦役。但愧扶犁手，畴能用矛戟。愿得将相俱贤才，扫除盗贼无纤埃。义兵归来旧田里，卖刀买牛复生理。
云林画山水竹石
作者：华幼武
朝代：明
体裁：七言绝句

秋云无影树无声，湛湛长江镜面平。远岫烟销明月上，小亭危坐看潮生。
五月菊
作者：华幼武
朝代：明
体裁：七言律诗

幽姿本自傲秋霜，却迓薰风满径黄。五日不知非九日，端阳错认是重阳。纷纷似有炎凉态，落落终存晚节香。想得渊明多嗜酒，故寻醒客吊沅湘。
养竹轩歌为周庄吴逵子道赋
作者：华幼武
朝代：明
体裁：古风

高轩公子良不俗，不种奇花种修竹。奇花照眼一时红，修竹虚心万年绿。春雷击地新笋生，龙角森森那忍触。自锄暖土厚栽培，手挈银瓶细浇沃。深根扫除蝼蚁窟，香叶终期凤凰宿。日使沾濡雨露恩，岁寒岂惮冰霜酷。猗猗绕户矗琅玕，含雾连烟比淇澳。招摇皓月金琐碎，勾引清风声戛玉。炎天展簟卧苍雪，春日听莺泛醽醁。可能一日暂相忘，坐对此君看不足。君不见白乐天，重言养竹比养贤。又不见东坡诗，无竹士俗不可医。君今有竹善培养，会看直拂青云上。
和文寿看木香花有感
作者：华幼武
朝代：明
体裁：古风

百舌无声楚鸠老，馀花漫烂争春好。江头一夜风雨寒，朱萼丹葩净如扫。三分春色水流东，木香一架开天风。翡翠褰帷玉为幄，气薰龙麝日融融。芳芬剪缀琼琚屑，柔条偃蹇虬龙结。石床阴阴护碧云，瑶草纷纷坠香雪。白玉洞，为君开，梦魂不到黄金台。兴来呼酒对花饮，醉豪搦笔书幽怀。歌诗看花时已晚，叹息流光逝无返。何如秉烛宴终宵，落景从渠坠西巘。
和陆天游春暮感怀
作者：华幼武
朝代：明
体裁：七言律诗

江水淫淫日夜流，江花点点乱乡愁。伤心白发似春梦，满眼青山非旧游。三月韶华空对酒，百年身世独登楼。不须俯仰怀今古，一曲沧浪放钓舟。
和黄敬之见寄韵
作者：华幼武
朝代：明
体裁：七言律诗

卜邻结屋瀼西村，春入柴荆鸟雀喧。高柳绕门元亮宅，小桃临水武陵源。呼兄且种南山豆，过客须倾北海樽。叔度不来生鄙塞，新诗吟就共谁论。
喜仲肃兄弟联辔过访
作者：华幼武
朝代：明
体裁：五言律诗

忆昨风尘际，愁伤骨肉心。清时重聚首，浊酒且开襟。棣萼光还映，鸰原谊更深。底须辞暮雨，相与对床吟。
客楼夜雨
作者：华幼武
朝代：明
体裁：五言律诗

城郭易为热，江云起不难。电光生夜白，雨气入楼寒。书叶仍防润，灯花不耐看。祇缘听亦惯，竟夕睡偏安。
宿蠡口
作者：华幼武
朝代：明
体裁：五言律诗

春风吹短棹，迤逦望归程。刁斗溪边戍，旌旗野外营。市桥人迹少，官路马蹄轻。欲向东湖去，边烽永夜明。
宿隐微山房
作者：华幼武
朝代：明
体裁：七言律诗

二月兰舟泊上宫，春云不雨玉坛空。苔生白石斑斑绿，鱼养丹池个个红。对酒烛分花底夜，出帘香散竹间风。高寒未觉仙台远，只比相逢似梦中。
寄季充侄
作者：华幼武
朝代：明
体裁：七言律诗

华氏儒风久萧索，赖有汝辈张吾军。匡衡苦心不倦学，陆机自小能为文。咏歌溪上共明月，倚杖江边愁暮云。竹林之游迟亦得，少年冠盖今纷纷。
寄曲林
作者：华幼武
朝代：明
体裁：七言绝句

湖上春光也太颠，灯前愁杀汎湖船。故人何处听春雨，应在江楼未得眠。
寄赵易窗高士庆云冈上人
作者：华幼武
朝代：明
体裁：七言律诗

昨宵风雨酿春寒，晓色开晴露未乾。棋局定须寻李远，杖藜还肯过苏端。翻经坐榻呼龙守，点《易》虚窗倩鹤看。暂假飞凫挽飞锡，樵苏不爨罄交欢。
寄陶德和
作者：华幼武
朝代：明
体裁：七言律诗

昔谒行轩君未归，虚劳枉驾事多非。燕鸿无意偶相避，鸡黍有期宁敢违。江上浮云晴漠漠，城南流水路依依。兴来便欲乘舟去，犹恐山阴昼掩扉。
寄飞卿
作者：华幼武
朝代：明
体裁：七言律诗

独羡城南张隐士，鬓髭如雪腹便便。青灯有子能传业，白日无人只醉眠。溪郭畬田多种秫，市桥鲑菜少论钱。相思不得常相见，拟共归来乐暮年。
寒食感怀
作者：华幼武
朝代：明
体裁：七言律诗

寒食维舟江上村，临风西望黯销魂。花将春色归流水，云系愁心入故园。丘垄不知谁洒扫，藤萝应复自滋蕃。衰年尚作无家客，只合当时住鹿门。
拟比红儿赋解语花二首
作者：华幼武
朝代：明

绰约柔情不自胜，翠围红绕几层层。隔帘立尽阑干月，却讶真真唤即应。雾縠云绡淡淡妆，微风吹散郁金香。临风一片伤春意，欲向何人诉断肠。
拟比红儿赋解语花二首·其一
作者：华幼武
朝代：明
体裁：七言绝句

绰约柔情不自胜，翠围红绕几层层。隔帘立尽阑干月，却讶真真唤即应。
拟比红儿赋解语花二首·其二
作者：华幼武
朝代：明
体裁：七言绝句

雾縠云绡淡淡妆，微风吹散郁金香。临风一片伤春意，欲向何人诉断肠。
揩痒马歌
作者：华幼武
朝代：明
体裁：古风

魏公画法擅天下，时向玉堂閒画马。龙媒貌得五花骢，放牧长秋沙苑中。青丝暂解黄金鞅，老树槎牙恣揩痒。霜蹄蹴踏尾萧骚，奋鬣娇嘶肉屈强。画中神妙无人语，直上曹韩不过许。曹韩已矣魏公亡，后来作者谁堪数。君不见不惜千金市骏骨，此图世间为第一。
斑竹帘
作者：华幼武
朝代：明
体裁：七言律诗

湘妃泪洒碧琅玕，剪织疏帘拭未乾。细缕引风宜隔暑，湿痕含雨欲生寒。灯前照耀琉璃洁，月下斓斑玳瑁看。直干尽输兵革用，高堂舒卷莫摧残。
早发漕湖
作者：华幼武
朝代：明
体裁：古风

漕湖东南大星起，滟滟虚明浸湖水。长髯摇橹溯风行，浪花激船洒飞雨。我时起坐推篷窗，天地黯惨开鸿庞。扶桑日出东海沸，船头绚耀珊瑚光。回风转帆舟子喜，一程唱歌三十里，楼阁参差见城市。
春日偶成二首
作者：华幼武
朝代：明

城头杨柳绿如云，城下官河水拍春。一片江山元不改，画船都是异乡人。船头细雨湿渔蓑，船尾桃花漾碧波。借问东君知得否，江南春色已无多。
春日偶成二首·其一
作者：华幼武
朝代：明
体裁：七言绝句

城头杨柳绿如云，城下官河水拍春。一片江山元不改，画船都是异乡人。
春日偶成二首·其二
作者：华幼武
朝代：明
体裁：七言绝句

船头细雨湿渔蓑，船尾桃花漾碧波。借问东君知得否，江南春色已无多。
桃源图
作者：华幼武
朝代：明
体裁：七言绝句

流水桃花世外春，渔郎曾此得通津。当年只记秦犹在，不道山河又属人。
次元翚见寄韵
作者：华幼武
朝代：明
体裁：古风

通衢一倾盖，分首犹惜别。况是忘年交，离绪那可说。蝉鸣野外秋，雁叫沙头月。永保松柏姿，同盟岁寒节。
次朱子新韵
作者：华幼武
朝代：明
体裁：古风

避难言子城，潦倒无毁誉。翩翩佳公子，欣然两相晤。遂结忘年交，惟恨来何暮。因谋归田计，扁扁复东去。回首望故乡，黄尘渺何处。美人隔秋水，文采珊瑚树。驰情若东流，日夕不能驻。忧来诵君诗，忽尔涤烦虑。何时睹声色，青天捲云雾。
次杨文昭见寄韵
作者：华幼武
朝代：明
体裁：七言律诗

一别故人知几时，相思每诵隔年题。兵戈满眼愁无那，风雨连床梦转迷。遥瞩层城坚铁石，俯怜荒野困涂泥。兴来每欲操舟去，伫待西村罢鼓鼙。
次韵曲林春雪
作者：华幼武
朝代：明
体裁：七言绝句

剩喜漫天飞玉蝶，不嫌幽谷阻黄莺。夜深错认催花雨，梦觉惊闻折竹声。
次韵金别驾
作者：华幼武
朝代：明
体裁：古风

世故忽云变，岂意身及之。出门复入门，大道登嵚巇。旌旗捲风雨，杀气凌清夷。遑遑失归途，远避东海陲。邑宰吾旧戚，留连琴水湄。论文向春花，酌酒刈夏葵。怅然念乡故，抚景徒增悲。譬彼诸草木，荣瘁各有时。善保伯牙琴，终当逢子期。永言敦旧好，题诗寄相思。
次韵题画
作者：华幼武
朝代：明
体裁：五言绝句

海石涵秋水，风篁生晚凉。孤篷初歇雨，和月度潇湘。